Pasaran Modal Malaysia Meningkat kepada RM3.5 Trilion Pada Tahun 2021

Kuala Lumpur – Pasaran modal domestik Malaysia meningkat 3.0% kepada RM3.5 trilion pada tahun 2021 berbanding RM3.4 trilion pada tahun 2020, disokong oleh infrastruktur kawal selia pasaran modal yang kukuh, ekosistem pasaran yang dipelbagai dan tahap permodalan peserta pasaran yang mantap.

Laporan Tahunan 2021 Suruhanjaya Sekuriti Malaysia (SC) melaporkan pasaran modal domestik terus menyokong ekonomi sebenar dengan keseluruhan pasaran modal meningkat secara purata sebanyak 4.5% sejak tahun 2017, berbanding pertumbuhan purata lima tahun Keluaran Dalam Negara Kasar (KDNK) sebanyak 2.5%. “Pasaran modal Malaysia kekal berdaya tahan dan teratur sepanjang 2021 di tengah-tengah persekitaran global dan domestik yang agak mencabar. “Pasaran modal terus memainkan peranan asasnya dalam membiayai ekonomi domestik dan menggerakkan tabungan.“

Jumlah dana yang dikumpulkan dalam pasaran modal kekal kukuh, mengembang kepada RM130.9 bilion pada 2021 (2020: RM114.6 bilion) dan melebihi purata lima tahun prapandemik sebanyak RM121.4 bilion dengan RM16.6 bilion daripada jumlah berkenaan dikumpulkan melalui pasaran ekuiti, manakala RM114.3 bilion dikumpulkan melalui pasaran bon korporat.

Sementara itu, saluran pembiayaan alternatif melalui pendanaan ramai berasaskan ekuiti (ECF) dan pembiayaan antara rakan setara terus menarik minat, terutamanya dalam menyokong keperluan pembiayaan perusahaan mikro, kecil dan sederhana. Menurut SC, industri pengurusan dana juga kian berkembang pada tahun 2021, menyaksikan aset di bawah pengurusan (AUM) meningkat kepada RM951.1 billion (2020: RM905.5 billion).
Selain itu, SC itu turut menyatakan pasaran ekuiti domestik terkesan oleh kekangan berterusan di peringkat global dan domestik.

Permodalan pasaran keseluruhan Bursa Malaysia dan FBM KLCI masing-masing menyederhana kepada RM1.79 trilion dan RM1.04 trilion pada tahun 2021 (2020: masing-masing RM1.82 trilion dan RM1.06 trilion) dengan indeks FBM KLCI turut merosot sebanyak 3.7% dan mengakhiri tahun 2021 pada 1,567.5 mata. Bagaimanapun, SC menyatakan bahawa sentimen dalam pasaran ekuiti domestik kekal memihak kepada syarikat berkaitan FBM Permodalan Kecil (Small Cap) memandangkan prestasi cemerlang mereka yang berterusan pada tahun berkenaan.

Institusi tempatan merupakan penjual bersih dengan jumlah sebanyak -RM9.1 bilion pada 2021, manakala jualan bersih oleh bukan pemastautin menyusut kepada -RM3.1 bilion (2020: -RM24.6 bilion) dari segi penyertaan dagangan. Selain itu, SC turut menambah jumlah bon belum tebus dalam pasaran bon Malaysia meningkat kepada RM1.7 trilion pada tahun 2021 daripada RM1.6 trilion pada tahun 2020, mencerminkan tahap pengumpulan dana hutang yang lebih tinggi.

Pasaran bon domestik juga menyaksikan peningkatan minat pelabur asing dengan aliran masuk bersih berjumlah RM33.6 bilion pada tahun 2021 (2020: RM18.3 bilion) yang merupakanÂ  jumlah tertinggi sejak tahun 2012.


TalentCorp Buka Cawangan di Pulau Pinang

Untuk mendapatkan maklumat terkini, ikuti kami melalui Telegram

Bayan Baru – Talent Corporation Malaysia (TalentCorp) melebarkan operasinya di Pulau Pinang menerusi pembukaan pejabat operasi yang baharu. Ketua Pegawai Eksekutif Kumpulan TalentCorp, Thomas Matthew menyatakan bahawa pembukaan pejabat operasi itu merupakan salah satu usaha pihaknya mengukuhkan kedudukannya di kawasan utara.

Tambahnya, pejabat baharu TalentCorp dan MYXpats di Bayan Baru akan berperanan sebagai penghubung kolaborasi dengan majikan untuk dalam pembangunan bakat pekerja di negara ini. Beliau turut menyatakan syarikatnya dapat membantu pemain industri di Wilayah Ekonomi Koridor Utara (NCER) yang dijangka memerlukan 30 000 peluang pekerjaan baharu. “Dengan kewujudan pejabat baharu di Bayan Baru ini, TalentCorp berharap dapat memberi khidmat lebih baik di wilayah utara Malaysia, bukan sahaja membantu sektor swasta dan awam membina pertumbuhan mereka sendiri, tetapi juga membolehkan Malaysia mencapai aspirasi ekonominya. “Kewujudan MYXpats di Pulau Pinang juga menyasarkan untuk menambah baik masa pemprosesan bagi perkhidmatan di rantau itu.”

Beliau menambah bahawa pejabat baharu itu merupakan cawangan pertama TalentCorp di luar Lembah Klang. Selain beroperasi di Pulau Pinang, Talent Corp juga dapat melebarkan sayap di Kedah, Perlis dan Perak selepas ini dalam usaha mencari bakat baharu pekerja di kawasan utara. “Hasil pertumbuhan ini, TalentCorp berhasrat mengukuhkan kedudukannya di wilayah utara dengan menyediakan perkhidmatan kepada syarikat yang memerlukan maklumat dan bantuan mengenai inisiatif yang ada sehingga mereka berjaya.”


“Dan” dan “Serta”

Saya kurang memahami penggunaan kata “dan” dan “serta”. Adakah kedua-dua kata itu dapat bertukar ganti dalam penggunaannya? Bagaimanakah cara penggunaannya yang tepat?


Porsche Pilih Malaysia Sebagai Lokasi Pengeluaran Pertama di Luar Eropah

Kulim – Pengeluar kereta Jerman, Porsche AG memilih Malaysia sebagai lokasi pengeluaran pertamanya di luar Eropah. Kerjasama jenama kereta itu bersama Inokom Corporation milik syarikat Sime Darby Bhd dengan menjalankan operasi pemasangan tempatan (CKD) di Kulim, Kedah bakal menjadikan Malaysia sebagai hab untuk pasaran antarabangsa.

“Kami sangat berbangga dengan kerjasama ini berikutan pencapaian Sime Darby yang secara konsisten memastikan penyampaian, kualiti produk dan pemanduan mencapai standard yang ditetapkan. “Kilang baharu Porsche AG ini dikendalikan sepenuhnya oleh anak tempatan, menunjukkan kebolehan dan pengetahuan teknikal yang tinggi dalam kalangan rakyat dan membuka peluang membina kerjaya,” jelas Ketua Pegawai Eksekutif Kumpulan Sime Darby Berhad, Datuk Jeffri Salim Davidson. Beliau berkata demikian pada sidang media selepas Majlis Perasmian Kilang Tempatan untuk Porsche di Malaysia yang disempurnakan Raja Muda Kedah, Tengku Sarafudin Badlishah Ibni Al Aminul Karim Sultan Sallehuddin.

Kenderaan Utiliti Sukan (SUV) Porsche Cayenne menjadi model pertama CKD di Malaysia. Ahli Lembaga Eksekutif Jualan dan Pemasaran Porsche AG, Detlev von Platen menyatakan bahawa kerjasama ini merupakan salah satu strategi pertumbuhan dan mengukuhkan pasaran di rantau ASEAN. Tambahnya, Porsche memilih Malaysia untuk kemudahan pemasangan pertamanya di luar Eropah menandakan keyakinan syarikat itu terhadap ekosistem dan kekuatan Malaysia yang kondusif untuk menyokong pertumbuhan jangka panjang mereka.

Kemudahan pertama pengeluar kereta sport global itu di Kulim ini juga mengiktiraf keupayaan bakat tempatan dan berpotensi membawa mereka memperluaskan jejak di rantau Asean. Kilang pemasangan Porsche ini sejajar dengan Dasar Automitif Negara (NAP) 2020 yang bertujuan memajukan Malaysia sebagai peneraju serantau dalam pembuatan automotif, kejuruteraan, teknologi dan pembangunan mampan.


Indeks Harga Pengeluar Meningkat kepada 9.7% Akibat Kenaikan Harga Komoditi

Kuala Lumpur – Indeks Harga Pengeluar (IHPR) Malaysia bagi pengeluaran pada Februari 2022 meningkat 9.7% didorong oleh harga komoditi utama yang lebih tinggi.
Ketua Perangkawan, Datuk Seri Mohd Uzir Mahidin menyatakan bahawa peningkatan dalam IHPR pengeluaran tempatan itu dipacu oleh indeks perlombongan yang meningkat 23.3% berbanding 34.3% yang dicatatkan pada Januari 2022.

“Peningkatan itu turut dipacu oleh indeks pertanian, perhutanan dan perikanan yang mencatatkan peningkatan lebih tinggi pada 17.7% berbanding 12.5% pada Januari 2022. “Ini didorong terutama oleh indeks bagi penanaman tanaman kekal (23.3%), perikanan (9.4%) dan pengeluaran ternakan (4.8%).” IHPR pengeluaran tempatan digunakan untuk mengukur kos barangan di pintu kilang.

Pada masa sama, indeks pembuatan meningkat 7.9% daripada 7.0% yang direkodkan pada Januari 2022. Indeks ini disokong oleh kenaikan dalam indeks subsektor pembuatan produk petroleum bertapis (20.3%), pembuatan minyak dan lemak daripada sayuran dan haiwan (18.6%) serta pembuatan kimia asas, baja dan sebatian nitrogen, plastik dan getah sintetik dalam bentuk primer (13.1%). Sementara itu, indeks bekalan air serta bekalan elektrik dan gas masing-masing meningkat 1.4% dan 0.8%.

Beliau menambah  IHPR pengeluaran tempatan meningkat 2.0% pada Februari 2022 berbanding 1.3% yang dicatatkan pada bulan sebelumnya. Kenaikan ini disumbangkan oleh peningkatan 6.9% dalam indeks pertanian, perhutanan dan perikanan (Januari 2022: 4.5%) yang dipacu oleh harga buah tandan segar kelapa sawit yang lebih tinggi.
“Harga minyak mentah dan gas asli terus meningkat pada Februari 2022, menyumbang kepada kenaikan 3.6% dalam indeks perlombongan.“

Mengulas mengenai kesan perang antara Rusia dan Ukraine kepada harga komoditi utama dunia, gangguan kepada rantaian bekalan global terutama bagi komoditi utama dunia dijangka bertambah teruk berikutan tekanan yang berlaku antara Rusia dan Ukraine. Harga bagi komoditi utama dan bahan mentah seperti minyak mentah, semikonduktor, baja dan gas asli dilihat akan terus meningkat memandangkan dua negara ini merupakan antara pengeluar utama terbesar bagi bahan mentah.

“Akibatnya, harga bagi produk akhir juga akan meningkat menyebabkan pengguna terutama mereka yang berada dalam kumpulan isi rumah berpendapatan rendah merasai tekanan.”


Kerjasama DEFTECH dengan FNSS Diteruskan

Kuala Lumpur – DRB-HICOM Defence Technologies Sdn Bhd (DEFTECH) dan syarikat Turki, FNSS Savunma Sistemleri AŞ (FNSS) bertukar perjanjian kerjasama (CA) untuk reka bentuk, pembangunan, fabrikasi, pembuatan, lokalisasi, pemasangan dan pembekalan kenderaan berperisai keluarga PARS FNSS kepada Kerajaan Malaysia.
Pertukaran dokumen tersebut telah disaksikan oleh Panglima Angkatan Tentera, Jeneral Tan Sri Affendi Buang di Pavilion DEFTECH pada Defence Services Asia 2022 ke-17 (DSA 2022) di Pusat Dagangan dan Pameran Antarabangsa (MITEC).

DEFTECH diwakili oleh Ketua Pegawai Operasinya, Lt. Jeneral Datuk Hanafiah Jaafar, manakala FNSS diwakili Pengurus Besar dan Ketua Pegawai Eksekutifnya, Kadir Nail Kurt. DEFTECH telah bekerjasama dengan FNSS sejak 2011, bermula daripada pembekalan AV8 Gempita kepada Tentera Darat Malaysia. Program AV8 Gempita dijangka akan berakhir tidak lama lagi dengan penghantaran unit terakhir yang dijadualkan pada Disember 2022.

Ketua Pegawai Eksekutif Kumpulan DEFTECH, Fazley Ariffin menyatakan bahawa kerjasama di bawah program AV8 Gempita telah mendorong DEFTECH ke arah memberi tumpuan kepada pengeluaran kenderaan perisai tempatan untuk industri pertahanan Malaysia. “Kami telah bekerjasama dengan FNSS selama lebih 10 tahun dan telah membina hubungan yang kukuh dan membuahkan hasil. Kenderaan FNSS telah diterima baik oleh Tentera Darat Malaysia dan diiktiraf di peringkat global. “Kami ingin meneruskan perkongsian kukuh pada masa hadapan dan kami berharap kerjasama ini akan membawa lebih banyak peluang kepada kedua-dua pihak.”

Beliau menambah kerjasama itu akan berusaha memanfaatkan keupayaan teras masing-masing untuk melengkapkan tentera Malaysia dengan kenderaan perisai yang disokong oleh kepakaran teknikal tempatan. “Program AV8 Gempita ialah bukti pengalaman dan kemahiran tidak ternilai yang diperoleh melalui kerjasama ini. Ini telah membolehkan DEFTECH berkembang ke arah peningkatan pembuatan tempatan seterusnya akan meningkatkan lagi industri pertahanan Malaysia daripada segi kemahiran dan keupayaan.“

Ketua Pegawai Eksekutif FNSS, Kadir Nail Kurt pula menyatakan bahawa kerjasama dengan DEFTECH terbukti berjaya dalam tempoh dua dekad,yang telah melibatkan pemindahan teknologi reka bentuk dan pembuatan kenderaan perisai di Malaysia.


BNM akan Menyokong Usaha Pemulihan Ekonomi Tahun 2022

Untuk mendapatkan maklumat terkini, ikuti kami melalui Telegram

Kuala Lumpur – Bank Negara Malaysia (BNM) terus memberikan tumpuan pada usaha menyokong pemulihan ekonomi yang mampan pada tahun 2022 berlatarkan antara lainnya keadaan yang pantas berubah dan ketidakpastian berhubung dengan perkembangan COVID-19, konflik geopolitik dan gangguan rantaian bekalan.
Dalam Laporan Tahunan 2021 yang dikeluarkan , BNM menyatakan bahawa pendirian dasar monetari akan terus didorong oleh data dan implikasinya terhadap prospek keseluruhan inflasi dan pertumbuhan dalam negeri.

Selain itu, dasar bank dan dasar makroekonomi yang lain kekal penting dalam memastikan pemulihan yang mampan serta menghindarkan bebanan yang berlebihan terhadap mana-mana instrumen dasar tersebut. “Operasi monetari akan memastikan mudah tunai yang mencukupi dalam pasaran pertukaran asing,wang dan bon kerajaan.

“Dasar dan operasi monetari ini juga akan menjadi pelengkap kepada dasar bank yang lain bagi memastikan pasaran kewangan domestik dan pengantaraan kewangan berfungsi dengan lancar.“

Bank akan terus bekerjasama dengan kerajaan dalam melaksanakan langkah-langkah dasar yang relevan bagi memastikan ekonomi berjaya mengharungi krisis dan mengukuhkan daya tahannya untuk masa hadapan. BNM menambah memandangkan perubahan yang akan berlaku dalam persekitaran ekonomi dan kewangan ini serta kemungkinan kejutan, bank akan terus menilai keteguhan rangka kerja dasar monetarinya. “Akhirnya, semua ini bertujuan untuk memastikan rangka kerja dasar monetari Bank kekal relevan dan sesuai-untuk tujuan dalam memelihara kemampuan bank pusat mencapai mandat dasar monetarinya dan di samping itu menghasilkan daya tahan sistem kewangan dan makroekonomi yang kukuh.“

Dalam usaha menyokong Perbadanan Produktiviti Malaysia (MPC) dan menasihati kerajaan, bank menjalankan pengawasan beranalisis yang rapi dan tepat pada masanya serta penyelidikan yang mendalam. Pada tahun 2021, bidang tumpuan utama dalam tempoh terdekat termasuk menilai kekukuhan pemulihan ekonomi Malaysia berdasarkan perkembangan pandemik. “Bank telah menilai kekurangan cip semikonduktor global dan kesannya terhadap ekonomi Malaysia dan mengemas kini anggaran kesan ekonomi daripada langkah-langkah pembendungan dalam negeri. “Selain itu, Bank menganalisis amalan penetapan harga oleh perniagaan dalam negeri semasa pandemik.“

Menurut laporan itu, Rangka Kerja Kadar Rujukan (RRF) juga telah ditambah baik, berikutan penilaian bank terhadap keberkesanannya dalam mencapai hasil yang dihasratkan sejak pertama kali diperkenalkan pada bulan Januari 2015. “Di bawah RRF yang dikemas kini ini, yang akan berkuat kuasa pada 1 Ogos 2022, kadar rujukan, iaitu kadar asas standard (SBR) akan diselaraskan merentasi bank-bank dan dihubungkan hanya kepada kadar dasar semalaman (OPR). “Pengemaskinian ini memudahkan transmisi dasar monetari yang berkesan memandangkan pelarasanbayaran balik pinjaman akan dilaksanakan apabila OPR berubah. “Tindakan ini juga akan meningkatkan ketelusan dan kebolehbandingan kadar pemberian pinjaman runcit merentasi bank.“


ASB 2 Umum Agihan Pendapatan 4.30 Sen Seunit, ASM 4.00 Sen Seunit

Kuala Lumpur – Amanah Saham Nasional Bhd (ASNB) mengumumkan pembayaran pengagihan pendapatan berjumlah RM1.39 bilion bagi tahun kewangan berakhir 31 Mac 2022 untuk dua dana harga tetap iaitu Amanah Saham Bumiputera 2 (ASB 2) dan Amanah Saham Malaysia (ASM).

Permodalan Nasional Bhd. (PNB) menyatakan bahawa ASB 2 mengisytiharkan pembayaran pengagihan pendapatan berjumlah RM514.5 juta, bersamaan 4.30 sen seunit kepada 481,030 pemegang unit yang kini memiliki 11.96 bilion unit. ASM pula mengisytiharkan pembayaran pengagihan pendapatan berjumlah RM883.5 juta, iaitu bersamaan 4.00 sen seunit kepada 567,904 pemegang unit dengan pegangan 22.09 bilion unit.

ASB 2 merekodkan pendapatan bersih yang direalisasi sebanyak RM563.93 juta, manakala ASM mencatatkan RM1.03 bilion sehingga 22 Mac 2022. Pengagihan pendapatan ASB 2 dan ASM  bersamaan dengan jumlah pulangan masing-masing sebanyak 4.30% dan 4.00%, yang mana kedua-duanya mengatasi penanda aras Deposit Tetap 12-Bulan Maybank pada 1.85% sebanyak 245 mata asas untuk ASB 2 dan 215 mata asas untuk ASM. “Pendapatan bagi kedua-dua dana ini diperoleh daripada keuntungan yang direalisasi, dividen serta pendapatan lain daripada pelaburan domestik dan antarabangsa, yang secara umumnya didorong oleh pembukaan semula ekonomi di kebanyakan negara seiring kita menuju ke fasa endemik. “Kedua-dua dana ini juga meraih keuntungan menerusi strategi kepelbagaian portfolio dengan peningkatan peruntukan dalam pelaburan antarabangsa kepada 18.7% untuk ASB 2 berbanding 15.7% pada tahun lalu, dan 20.5% bagi ASM berbanding 19.8% pada tahun 2021.“

Menurut PNB, pihaknya sentiasa berpegang teguh kepada mandat untuk memberi pulangan yang mampan kepada pemegang unit dan akan terus membina portfolio berdaya tahan yang mampu mengharungi ketidaktentuan ekonomi dan pasaran.
Pengiraan pengagihan pendapatan untuk ASB 2 dan ASM  berdasarkan purata baki bulanan minimum yang dipegang sepanjang tahun kewangan bagi setiap dana.

Pengagihan yang diisytiharkan oleh dana-dana ini akan dilaburkan semula secara automatik ke dalam akaun pemegang unit pada 1 April 2022.

Urus niaga di semua cawangan dan ejen ASNB bagi kedua-dua dana tersebut telah ditangguhkan buat sementara waktu dari 23 hingga 31 Mac 2022 bagi memudahkan proses pengiraan pengagihan pendapatan. Pemegang unit boleh mengemas kini akaun mereka di portal myASNB di www.myasnb.com.my, melalui aplikasi mudah alih myASNB, atau di mana-mana cawangan atau ejen ASNB di seluruh negara apabila urus niaga beroperasi semula pada 1 April 2022.


Pembukaan Semula Sempadan Tingkatkan Sasaran Capai Faktor Muatan 95% AirAsia


Dua Juta Belia Bakal Terima Kredit e-tunai RM150 Menerusi e-Pemula


AIM Terima Pengiktirafan Antarabangsa Institusi Mikrokredit Terbaik


Program Jualan Keluarga Malaysia Bersempena dengan Ramadan Kuala Lumpur

Kuala Lumpur  – Program Jualan Keluarga Malaysia peringkat Wilayah Persekutuan Kuala Lumpur (PJKM WPKL) kini diteruskan dan diperluasdengan perlaksanaan PJKM WPKL Ramadan 2022 yang dirasmikan oleh YB Dato Sri Alexandar Nanta Linggi, Menteri Perdagangan Dalam Negeri dan Hal Ehwal Pengguna di AEON BIG, Danau Kota.

Perasmian hari ini menandakan bermulanya PJKM WPKL Ramadan 2022 yang akan berlangsung selama sebulan mulai 3 April 2022 hingga 2 Mei 2022 dengan kerjasama 15 pemain industri daripada 11 buah kawasan parlimen di Wilayah Persekutuan Kuala Lumpur.

Sepanjang bulan Ramadan ini, PJKM WPKL akan memfokuskan 12 barangan terpilih daripada Skim Harga Kawalan Keluarga Malaysia (SHMKM), iaitu Ayam Hidup, ayam standard, ayam super, telur ayam gred A, telur ayam gred B, telur ayam gred C, cli merah, tomato, sawi hijau, kubis bulat import (Indonesia dan China tidak termasuk Beijing), kacang panjang, timun dan pelbagai pilihan lain.

Selain itu, ahli Keluarga Malaysia juga boleh mendapatkan barangan keperluan asas dan harian seperti gula, tepung, beras, minyak masak, barang makanan proses, dan lain-lain barangan dengan harga yang lebih murah berbanding dengan harga pasaran setempat.

PJKM WPKL  dilaksanakan di 11 buah kawasanParlimen
Wilayah Persekutuan Kuala Lumpur yang mendapat sambutan yang menggalakkan.Sebanyak  220 328 orang pengunjung  membanjiri PJKM WPKL di 109 buah lokasi dengan rekod jualan mencecah RM2.315 juta.

Rakan Strategik Sektor Peruncitan yang terlibat dalam PJKM WPKL Ramandan 2022, antaranya termasuklah:
1. AEON Mall Metro Prima
2. Ong Tai Kim Supermarket Sentul
3. AEON Big Danau Kota
4. Lotus Kepong
5. St Rosyam Mart Sdn Bhd
6. Pasaraya Aj Best
7. Hero Berjaya Times Square
8. Lulu Hypermarket
9. Nsk Grocer Quill City Mall
10. Checkers Sri Sentosa
11. Econsave Scott Garden
12. Nsk Trade City (KL) Sdn Bhd
13. Pasaraya Borong Big
14. Kk Mart & Super Store
15. 99 Speed Mart Sdn Bhd

KPDNHEP WPKL mengalu-alukan agar lebih banyak pasar raya
untuk menyahut dan menyokong usaha Kerajaan dengan menyertai Program Jualan Keluarga Malaysia yang akan datang. Inisiatif ini akan diperluaskan secara berperingkat supaya manfaat dapat dinikmati oleh ahli Keluarga Malaysia, terutamanya yang kurang berkemampuan dari golongan B40 dan M40yang menetap di WPKL.

Program ini  terbukti dapat membantu meringankan beban
perbelanjaan isi rumah rakyat Malaysia, di samping bersifat pemangkin kepada masyarakat pengguna untuk merancang pembelian dan membuat pilihan yang bijak.

KPDNHEP ingin mengingatkan kepada semua peniaga agar sentiasa beretika mematuhi peraturan dan undang-undang yang ditetapkan kerajaan. Kerajaan menyeru agar rakyat bersabar dan terus bersama kerajaan dalam waktu sukar yang luar biasa ini yang turut melanda dunia dan memberikan
kesan kepada rantaian bekalan global dan negara.

Sebanyak 2200 orang Pegawai Penguat Kuasa dan 1000 orang Pegawai Pemantau Harga KPDNHEP di seluruh negara akan terus melaksanakan pemantauan dan pemeriksaaan bagi memastikan bekalan sentiasa stabil dan tiada elemen pencatutan yangterhadap barangan dalam pasaran.


Nationwide Dinyahsenarai daripada Bursa Malaysia

Untuk mendapatkan maklumat terkini, ikuti kami melalui Telegram

Kuala Lumpur – Bursa Malaysia Securities Bhd menolak rayuan Nationwide Express Bhd untuk lanjutan masa bagi menyerahkan pelan penstrukturan semulanya kepada pihak berkuasa yang berkaitan untuk kelulusan dan memutuskan syarikat itu dinyahsenarai seiring dengan syarat penyenaraian. Sekuriti syarikat itu akan dikeluarkan daripada senarai rasmi Bursa Securities pada Selasa, 5 April, 2022.

“Selepas penyahsenaraian, syarikat itu akan terus wujud tetapi sebagai entiti tidak tersenarai. “Syarikat masih boleh meneruskan operasi dan perniagaannya serta meneruskan penstrukturan semula korporatnya, dan pemegang sahamnya masih boleh diberi ganjaran daripada prestasi syarikat. “Bagaimanapun, pemegang saham akan memegang saham yang tidak lagi disebut harga dan didagangkan di Bursa Securities.“

Pada 8 Feb, Nationwide mengumumkan bahawa syarikat itu telah menyerahkan permohonan kepada Bursa Securities untuk mendapatkan lanjutan masa hingga 23 Ogos 2022 untuk menyerahkan draf pekeliling pelan penstrukturan semulanya kepada Bursa Securities.


Identiti Bahasa dalam Lirik Karya Loloq

Dalam sebuah tulisan di media lain, saya pernah mengatakan bahawa lirik karya Allahyarham Loloq telah mendorong para peminat muzik rock tanah air menyemak kamus untuk mencari makna perkataan yang ditulis olehnya dalam lagu-lagu kumpulan muzik beraliran sedemikian, terutamanya kumpulan terkenal, Wings.

Hal ini dikatakan sedemikian kerana Loloq yang mula aktif dalam penciptaan lagu pada tahun 1987 berminat menggunakan perkataan lama dan yang sukar difahami. Oleh sebab kecenderungannya itu juga, bukan peminat muzik rock pun perlu merujuk kamus untuk lebih memahami maksud perkataan berkenaan.

Antara perkataan lama yang digunakan oleh Loloq dalam lirik ciptaannya termasuklah perkataan seperti dalam gita kama untuk lagu “Di Ambang Wati”, dendangan Wings. Dalam “Mentera Semerah Padi”, Loloq menulis belikat punggungku dan kugentas bersama. Seterusnya, tanji gelora dalam lirik lagu “Ada”; sabitah untuk “Andalusia”; serta yuda dan wilmana dalam “Langgam Pak Dogo” – kesemuanya nyanyian Datuk M. Nasir.

Keakrabannya dengan M.Nasir juga menghasilkan lirik lain yang sangat diminati ramai seperti “Bonda” (Nasir), “Ghazal untuk Rabiah” (Nasir berduet dengan Dato’ Jamal Abdillah), dan “Lagu Jiwa Lagu Cinta” (Nasir berduet dengan Mawi).

Sangat menarik dan istimewa apabila Loloq turut diminta menulis lirik bagi anak perempuan terakhir M. Nasir dengan Allahyarham Junainah Johari, iaitu Nur Nilam Sari. Lagu yang berjudul serupa itu didendangkan oleh Awie dan Search. Sementara itu, asmara kejar-mengejar dalam lirik “Di Ambang Wati” merupakan metafora yang menarik untuk menunjukkan ketidaktentuan dalam perhubungan cinta sepasang kekasih.

Loloq atau nama sebenarnya, Rosli Khamis merupakan penulis lirik terkemuka tanah air yang sering bergandingan dengan M.Nasir dalam penciptaan lagu. Mula berkarya ketika berusia 27 tahun, Loloq juga biasa menggunakan nama pena Nurbisa.

Kehidupan awal Loloq terumbang-ambing. Dari Singapura, dia sendirian berkelana ke Kuala Lumpur ketika berusia 23 tahun. Allahyarham pernah terlibat dengan penyalahgunaan dadah selama enam tahun, menjadi pengikut ajaran tasawuf, dan “kutu rayau”. Walau bagaimanapun, perjalanan Loloq bagaikan menemui paksinya apabila bertemu dengan M. Nasir dan Amy Search di Jalan Chow Kit, Kuala Lumpur. Ketika itu, dia yang menganggur dengan beraninya memujuk M. Nasir dan Amy agar menggunakan lirik ciptaannya untuk dimuatkan dalam album mereka.

Barangkali memang telah takdirnya menjadi penulis lirik, karya Loloq diterima oleh M. Nasir. Mulai tahun 1990, Loloq menjadi penulis lirik eksklusif di syarikat rakaman Luncai Emas Sdn. Bhd., kepunyaan seniman serba boleh itu.

Sepanjang kerjayanya sehingga ke akhir hayat, Loloq telah menghasilkan 500 buah lirik lagu yang 90 peratus “meletup”, dan dinyanyikan oleh artis popular. Antara lirik untuk lagu dendangan Wings yang diminati ramai selain “Di Ambang Wati” ialah “Kau Bukan Brader”, “Awang Trasher”, dan “Biru Mata Hitamku”. Untuk kumpulan Search, Loloq menulis lirik “Analog 0.1”, “Asli dan Tulus”, “Laila Namamu Teratas”, “Neo Romantik”, dan “Zen-Bikin Wilayah”.

Penyanyi rock wanita unggul tanah air, Ella juga pernah mendapat lirik karya Loloq, iaitu “Layar Impian”. Demikian juga dengan kumpulan rock terkenal, XPDC untuk lagu “Kita Peng-Yu”, dan Allahyarham Saleem menerusi “Ratu Sanubari”. Spider, kumpulan rock yang bernaung di bawah Luncai Emas juga banyak mendapat lirik lagu Loloq. Antara yang popular termasuklah “Laukku Cukup Masin”, “Kasih Latifah”, “Cinta Dewa-Dewi”, “Aladin”, dan “Kacap Terlabik”. “Gemuruh” pula nyanyian oleh gabungan Search dan Wings yang mengisi sebuah album projek khas.

Selain itu, Loloq menulis lirik “Awan yang Terpilu” nyanyian Ning Baizura, “Serasi Bersama” untuk Nurul dan Ajai, “Bila Bulan Berwarna Biru” untuk Arab dan Aidit, “Dari Kekasih Kepada Kekasih”, “Samba Apa Saja” dan “Berikan Nurbisa” untuk Dato’ Hattan, “Sembunyi” untuk Misha Omar dan Andy Flop Poppy, “Nafas Cahaya” untuk Misha Omar, “Lagu Cenderawasih” untuk kumpulan Kris, “Cinta Sakti” untuk kumpulan Def Geb C, dan “Percayakan Siti” untuk kumpulan Exists.

Semasa hayatnya, Loloq pernah menerima beberapa anugerah besar hasil penulisan liriknya yang kreatif dan bermutu tinggi hingga mampu mengangkat irama menjadi lagu yang dapat diterima pendengar. Antaranya termasuklah Anugerah Penulis Lirik Terunggul, dan royalti tertinggi daripada Badan Perlindungan Hak Cipta Karyawan Muzik Malaysia Berhad (MACP) ke-11, menerusi lagu “Cinta Dewa Dewi”. Lagu itu menjulang namanya sebagai Penulis Lirik Terunggul selama lima tahun berturut-turut.

Allahyarham turut menerima Anugerah Lirik Nasyid pada majlis Anugerah Juara Nasyid Minggu Ini 2006, dan Anugerah Galakan Penulis Lirik, di Anugerah Citra Wangsa Malaysia 2005. Yang paling manis, Loloq turut menerima Anugerah Khas dalam Anugerah Planet Muzik 2007, yang diadakan di negara kelahirannya, Singapura.

Ada kawan rapat Loloq yang berpendapat bahawa antara faktor kekuatan lirik  Allahyarham mungkin kerana sikapnya yang rajin membaca buku. Loloq memang kuat membaca atau “penagih buku”. Wangnya habis di kedai buku terpakai di Jalan Bangsar, atau di susur buku lambak yang dijual di celah-celah tangga di sepanjang bangunan di Jalan Masjid India, Kuala Lumpur. Pada era 90-an, buku-buku hebat dunia dijual di celah-celah tangga.

Selain itu, Loloq memang banyak idea, suka meraikan perbezaan dan semua perkara serius boleh diuruskannya menjadi jenaka. Allahyarham “pakar” mengkomikkan idea dalam perbualan, malah bijak mencipta satira spontan.  Lirik terakhir yang dicipta oleh Loloq sebelum jatuh sakit, dan meninggal dunia pada 30 Januari 2008 ialah “Angkasawan”, nyanyian kumpulan Butterfly.

Allahyarham meninggal dunia setelah empat hari terlantar di Hospital Pakar Damansara akibat pendarahan otak. Loloq menjalani pembedahan di kepala pada 29 Januari 2008 selepas mengalami pendarahan serius di kepalanya. Terlalu banyak kandungan karbon dioksida di dalam paru-paru merosakkan keseluruhan sistem dalaman badannya. Loloq menghembuskan nafas terakhir di sisi isterinya, dan tiga orang sahabat. Jenazah Allahyarham dikebumikan di Tanah Perkuburan Islam Bandar Baru Sungai Buloh selepas solat Asar.

Selain menulis lirik, Loloq juga berbakat dalam lakonan. Antara filem yang pernah dibintanginya termasuklah Sara (2001), Embun (2002), Lang Buana (2003), Man Laksa (2006), Zombi Kampung Pisang (2007), dan Orang Minyak (2008), serta beberapa buah drama televisyen, seperti telemovie Orang Kasar, yang turut dibintangi oleh Eman Manan, dan telefilem Neon. Allahyarham juga pernah beraksi di pentas teater, iaitu Bukit Kepong arahan Othman Ghani, dan drama sitkom Awie Record.

Loloq juga terbabit dalam menulis skrip filem Aduh Saliha, yang judul asalnya, Misteri Mimpi Syakila, arahan M.Nasir. Walau bagaimanapun, filem tersebut tidak dapat disiapkan hingga kini. Selain itu, Allahyarham juga pernah menjadi penterjemah skrip siri animasi Kampung Boy, karya Datuk Lat.


Kenaikan Harga Keluli Disebabkan oleh Permintaan Besar Pasca Pandemik

Untuk mendapatkan maklumat terkini, ikuti kami melalui Telegram

Kuala Lumpur – Kenaikan harga batang keluli sekarang  berpunca daripada permintaan kukuh hasil daripada pemulihan ekonomi global dan kenaikan harga bahan mentah, terutamanya sekerap, bijih besi dan arang kok yang disebabkan oleh bekalan terhad dan gangguan rantaian bekalan global.

Persekutuan Industri Besi & Keluli Malaysia dan Persatuan Keluli Malaysia menyatakan bahawa kenaikan kos bahan mentah dan kos menjalankan perniagaan (seperti utiliti, pengangkutan, dan lain-lain) mempunyai kesan yang besar terhadap harga keluli. “Trajektori harga keluli domestik menjejaki arah aliran harga antarabangsa. “Oleh itu, pengeluar bar keluli domestik tidak mempunyai kawalan ke atas harga keluli kerana harga keluli domestik tertakluk kepada dinamik bekalan dan permintaan global.”

“Pengguna batang keluli, seperti kontraktor dan pemaju perumahan, boleh mengimport batang keluli pada sifar duti import tanpa memerlukan AP (Permit Kebenaran).“Selain itu, produk keluli hanya menyumbang kira-kira 2% hingga 4% daripada jumlah kos projek perumahan.” Kenyataan itu dibuat sebagai reaksi terhadap laporan Persatuan Pemaju Hartanah dan Perumahan (Rehda) mengenai kesan kenaikan harga bahan binaan.

Menurut Tinjauan Industri Hartanah Rehda untuk Separuh Kedua 2021 dan Tinjauan Pasaran 2022, kos keseluruhan operasi perniagaan responden telah meningkat sebanyak 18%. Tinjauan mendapati aluminium menduduki tempat pertama dengan 55%, diikuti oleh kayu dengan 52% dan keluli dengan 38%. Bahan binaan lain seperti simen, pasir dan konkrit telah menyaksikan kenaikan harga antara 16% hingga 19%.

“Kami ingin mengulangi kenyataan Menteri Kerja Raya Kanan, Dato’ Sri Fadillah Yusof pada 28 Okt 2021 bahawa indeks kos bahan binaan adalah antara 3% dan 19% di seluruh negara berdasarkan data Jabatan Perangkaan Malaysia, yang berpunca daripada kesan COVID-19 dan kenaikan harga pasaran global. “Kementerian juga menyatakan bahawa kenaikan harga bahan binaan seperti pasir dan besi tetulang berbeza mengikut lokasi.“


Harga Minyak Global Turun 1% Berikutan Gencatan Senjata UAE dan Houthi

New York – Harga minyak jatuh pada permulaan perdagangan Asia pada Ahad selepas Emiriah Arab Bersatu dan kumpulan Houthi yang bersekutu dengan Iran menyambut baik gencatan senjata yang akan menghentikan operasi ketenteraan di sempadan Saudi-Yaman bagi mengurangkan beberapa kebimbangan mengenai kemungkinan isu berkaitan bekalan minyak dunia.

Kerugian awal minggu ini berlaku selepas harga minyak turun sekitar 13% minggu lepas yang merupakan kejatuhan mingguan terbesar dalam dua tahun apabila Presiden Amerika Syarikat (AS), Joe Biden mengumumkan pengeluaran rizab minyak A.S. yang terbesar. Menurut Reuters, niaga hadapan minyak mentah Brent turun AS$1.01, atau 1%, kepada AS$103.38 setong menjelang 2223 GMT. Niaga hadapan minyak mentah WTI turun 84 sen, atau 0.9%, kepada AS$98.43 setong.

Emiriah Arab Bersatu (UAE) telah mengalu-alukan pengumuman gencatan senjata yang diusahakan oleh PBB di Yaman. Kumpulan Houthi yang bersekutu dengan Iran telah memerangi tentera pakatan termasuk UAE di Yaman turut mengalu-alukan gencatan senjata itu. Gencatan senjata di seluruh negara merupakan yang pertama selama bertahun-tahun dalam konflik tujuh tahun Yaman dan akan membenarkan import bahan api ke kawasan yang dikuasai Houthi dan beberapa penerbangan beroperasi dari lapangan terbang Sanaa, kata utusan Pertubuhan Bangsa-Bangsa Bersatu pada hari Jumaat.

“Ini adalah ancaman terhadap pembekalan minyak mentah, dan gencatan senjata ini akan mengurangkan ancaman tersebut,“ kata Phil Flynn, penganalisis di Price Futures Group.
Peserta pasaran bimbang terhadap bekalan global sejak pencerobohan Rusia ke atas Ukraine pada akhir Februari. Sekatan yang dikenakan ke atas Rusia atas pencerobohan itu mengganggu bekalan minyak dan mendorong harga minyak kepada hampir AS$140 setong, tertinggi dalam kira-kira 14 tahun.

Pada Khamis lalu, Biden mengumumkan pelepasan 1 juta tong sehari (bpd) minyak mentah selama enam bulan mulai Mei, yang pada 180 juta tong merupakan pelepasan terbesar pernah daripada Rizab Petroleum Strategik AS (SPR). Pada Jumaat pula, negara anggota Agensi Tenaga Antarabangsa menyatakan komitmen untuk satu lagi pelepasan minyak yang diselaraskan dalam mesyuarat luar biasa, menurut kementerian industri Jepun.

Namun, “apabila anda melihat pelepasan dari SPR, masih terdapat banyak persoalan tentang bagaimana mereka akan mendapatkan semua minyak itu dari sana, “ kata Flynn. “Kita perlu tunggu dan lihat.“ Sementara itu, gergasi tenaga milik negara Rusia Gazprom berkata pada hari Ahad bahawa ia terus membekalkan gas asli ke Eropah melalui Ukraine sejajar dengan permintaan daripada pengguna Eropah.


Harga Runcit Produk Petroleum dari 7 April 2022 hingga 13 April 2022

Berdasarkan penetapan harga runcit produk petroleum secara mingguan menggunakan formula Automatic Pricing Mechanism, harga runcit produk petroleum bagi tempoh 7 April 2022 Hingga 13 April 2022 adalah ditetapkan seperti berikut:

Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan, seperti mana yang dapat dilihat pada harga runcit petrol RON97 yang ditetapkan mengikut harga pasaran.

Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


Pemulihan Ekonomi Sepenuhnya Kekal Tidak Menentu Walaupun Sentimen Keyakinan Perniagaan Meningkat

Kuala Lumpur – Sentimen perniagaan dalam suku pertama 2022 dijangka positif di tengah-tengah pembukaan semula ekonomi negara tetapi pemulihan sepenuhnya masih kekal tidak menentu. demikian menurut satu kaji selidik bersama. Menurut kaji selidik Indeks Keyakinan Perniagaan RAM Holdings Bhd (RAM) dan CTOS Data Systems Sdn Bhd (CTOS) bagi suku pertama 2022, keseluruhan indeks mencatatkan bacaan 55.4 yang merupakan sentimen positif, berbanding lima suku sebelumnya semasa tempoh pandemik yang mana bacaan berada di bawah 40.

“Firma-firma yang dikaji selidik kebanyakannya paling yakin dengan prospek jualan dan pengambilan pekerja, seperti yang dilihat dalam sub-indeks yang meningkat masing-masing kepada 60.2 dan 60.7. “Jumlah firma yang menyatakan kelemahan ekonomi sebagai cabaran utama turun kepada 50% daripada lebih 80% dalam tempoh yang sama tahun lepas.“ Menurut kenyataan itu, dapatan daripada pengurus kredit CTO turut selaras dengan kaji selidik bersama itu yang menunjukkan petunjuk perniagaan mula meningkatkan operasi dan produktiviti.

Bagaimanapun, kenyataan itu menyatakan permintaan masih belum normal sepenuhnya kerana pandemik telah mengubah tabiat penggunaan dan kapasiti dijangka kekal berkurangan. Kaji selidik bersama itu yang disertai 140 responden mendapati kira-kira 55% daripada firma masih belum pulih ke paras seperti sebelum COVID-19, terutamanya dalam sektor perkhidmatan perniagaan (62%) serta perusahaan kecil dan sederhana (PKS) dan syarikat kecil (60%).

“Kebanyakan firma ini menjangkakan pemulihan penuh hanya bermula dari tahun 2023 dan seterusnya. Sebaliknya hanya 125 responden, terutamanya daripada firma korporat besar berkata perniagaan telah melepasi paras seperti sebelum pandemik. “Syarikat korporat besar dijangka mendapat manfaat daripada lantunan semula yang ketara dalam jualan eksport tahun lepas susulan sokongan permintaan luaran yang kukuh.“ Selain itu, 62% daripada firma yang dikaji selidik menyatakan peningkatan kos menjalankan perniagaan sebagai satu daripada faktor yang membantutkan pemulihan penuh, menjadikannya kebimbangan terbesar pada suku ini dengan kos input bahan mentah dan pekerja yang tinggi terutamanya bagi firma pembuatan.

Kenyataan itu memuktamadkan bahawa PKS dan perusahaan mikro masih ketinggalan di belakang syarikat korporat dalam perjalanan menuju pemulihan dan meskipuan peralihan Malaysia ke fasa pandemik mungkin meningkatkan prospek, disebabkan oleh mereka terpaksa berdepan dengan peningkatan kos dan kekurangan buruh yang akan menjejaskan margin. “Bank-bank perlu memastikan PKS dibiayai secukupnya semasa fasa pemulihan. Penggubal dasar perlu terus melibat urus dengan firma-firma yang rentan dan menangani keperluan khusus meraka bagi memastikan pemulihan yang pantas dan seragam daripada pandemik.“


MAG Sasar Kapasiti Pesawat Meningkat 15% Bulan Ini

Untuk mendapatkan maklumat terkini, ikuti kami melalui Telegram

Kuala Lumpur – Malaysia Aviation Group Bhd (MAG) menyasarkan untuk meningkatkan kapasiti pesawatnya sebanyak 15% selain daripada 20% pada tahap pasca-COVID-19 yang diunjurkan bagi bulan ini susulan pembukaan semula sempadan negara.

Ketua Pegawai Eksekutif Kumpulan MAG, Kapten Izham Ismail menyatakan bahawa kumpulan syarikat penerbangan itu menyasarkan kapasiti terbabit mencecah paras 70% berbanding tahap kapasiti sebelum COVID-19.

MAG merupakan syarikat induk bagi syarikat penerbangan negara, Malaysia Airlines Bhd.

Beliau menambah MAG menyasarkan kapasiti itu mencecah 80% seiring dengan aliran peningkatan permintaan (penerbangan masuk) dari India, United Kingdom dan Eropah.
“Unjuran kami terhadap pertengahan tahun ini adalah menggalakkan dan sudah pasti (faktor) konflik di Eropah, impak kenaikan harga minyak memberi kesan, namun dari segi pergerakan, keadaan sangat menggalakkan.

“Perniagaan kami di peringkat domestik sama seperti yang dialami oleh pesaing lain di Malaysia. Kami turut melihat faktor beban muatan yang amat tinggi antara Sabah dan Sarawak,“ katanya kepada pemberita selepas majlis pemeteraian memorandum persefahaman (MoU) antara Malaysia Airlines Bhd dan Perbadanan Kemajuan Kraftangan Malaysia. Menurut Izham, kumpulan itu turut menyaksikan peningkatan tempahan sejak beberapa minggu lepas susulan pengumuman mengenai pembukaan semula sempadan bermula 1 April 2022.

Sementara itu, Ketua Pengarah Kraftangan Malaysia, Aididah Ibrahim menyatakan bahawa  MoU tersebut bertujuan mempromosi serta memasarkan produk kraf tempatan menerusi inisiatif yang dapat memberi manfaat kepada usahawan kraf dan juga pelanggan syarikat penerbangan nasional melalui platform digital Malaysia Airline, JOURNIFY.
“JOURNIFY merupakan platform e-dagang yang dibangunkan oleh Malaysia Airline untuk kemudahan pelancong mencari lokasi beli-belah, tempat makan, lawatan serta lain-lain info menarik di Malaysia.

“Kraftangan Malaysia menerusi Syarikat Pemasaran Karyaneka Sdn Bhd telah menyertai aplikasi JOURNIFY ini bermula 22 Februari 2022 dan sehingga kini sebanyak 63 unit produk kraf telah dimuat naik untuk dipromosi dan dipasarkan.“ Menurutnya, produk kraf itu merangkumi tekstil, hasil rimba, hasil logam, hasil tanah dan aneka kraf yang meliputi fesyen dan aksesori, hiasan rumah, cenderahati korporat dan produk pelancongan. Beliau menambah lagi jumlah tersebut akan ditambah secara berperingkat sehingga mencapai sasaran yang telah dipersetujui bersama sebanyak 100 unit.


Margin Penapisan Asia akan Terus Menggalakkan pada Tahun 2022

Kuala Lumpur – Moody’s Investors Service (Moody’s) menyatakan bahawa margin penapisan Asia akan terus menggalakkan pada tahun 2022 berikutan sekatan pergerakan yang dilonggarkan meningkatkan permintaan untuk bahan api pengangkutan manakala kadar penggunaan untuk bahan api di Asia dari Eropah telah meningkat disebabkan sekatan antarabangsa ke atas Rusia.

Penganalisis Moody’s, Hui Ting Sim menyatakan bahawa permintaan yang tinggi untuk bahan api pengangkutan di tengah-tengah kekurangan bekalan akan memacu margin penapisan walaupun harga minyak mentah melonjak baru-baru ini meningkatkan kos bahan mentah. “Pendapatan syarikat penapis akan meningkat pada tahun ini berikutan margin penapisan yang menggalakkan dan keuntungan inventori daripada harga minyak yang tinggi. “Bagaimanapun, pertumbuhan pendapatan akan dibendung oleh kos utiliti yang tinggi, kos pengangkutan dan premium kepada minyak mentah.“

Agensi penarafan kredit itu menambah sekatan antarabangsa ke atas Rusia memberikan impak yang terhad kepada operasi syarikat penapis di Asia yang diberikan penarafan berikutan mereka mendapat sebahagian besar daripada minyak mentah mereka daripada pengeluar minyak mentah Timur Tengah melalui perjanjian pembelian jangka panjang.

Sementara itu, agensi itu turut menjangkakan pendapatan atau aliran tunai syarikat penapisan dan pemasaran di India dan Indonesia akan merosot pada tahun ini berikutan kawalan harga dan mereka menghadapi cabaran untuk memindahkan kos bahan mentah sepenuhnya kepada pengguna. “Bagaimanapun, kemerosotan dalam metrik kredit syarikat penapisan dan pemasaran milik kerajaan di negara tersebut akan ditampung dalam profil kredit semasa mereka.“ Bagi Singapura, katanya margin penapisan republik itu berada pada purata US$4 setong dalam tempoh 12 bulan lepas dan menjangka margin akan terus menggalakkan pada US$4-US$6 setong dalam jangka sederhana.

Agensi penarafan kredit itu turut menjangkakan aliran keluar modal kerja syarikat penapis akan meningkat pada tahun 2022 berikutan harga minyak mentah yang tinggi. “Oleh itu, penjanaan aliran tunai syarikat penapis di Asia akan dihadkan walaupun harga minyak mentah yang tinggi meningkatkan pendapatan mereka berikutan keuntungan inventori pada tahun ini. “Aliran keluar modal kerja akan menjadi tinggi untuk syarikat penapis di Asia yang diberi mandat oleh kerajaan mereka untuk menyimpan rizab minyak.“


Putrajaya  – Sebagai Kementerian yang menerajui pendayaupayaan dan perlindungan pengguna, Kementerian Perdagangan Dalam Negeri Dan Hal Ehwal Pengguna (KPDNHEP) sentiasa berusaha untuk mengkaji dan membangunkan perundangan baharu berkenaan standard
keselamatan barangan pengguna.

Perkara ini selaras dengan peruntukan di bawah Akta Perlindungan Pengguna 1999 dan Akta Perihal Dagangan 2011.
Sehubungan dengan itu, Pewartaan Perintah Perihal Dagangan (Perakuan dan Penandaan) Pelitup Muka Bukan Perubatan dan Peranti Rokok Elektronik 2022 telah diwartakan pada 5 April 2022 dan berkuatkuasa pada 4 Julai 2022 bagi pelitup muka bukan perubatan dan 3 Ogos 2022 bagi peranti rokok elektronik. Walau bagaimanapun, mengambil kira maklum balas daripada umum,

Kementerian akan menangguhkan penguatkuasaan Pewartaan Perintah Perihal Dagangan (Perakuan dan Penandaan) Pelitup Muka Bukan Perubatan ke 1 Januari 2023.

Tujuan pewartaan ini adalah untuk memastikan pelitup muka bukan perubatan dan peranti rokok elektronik yang dihasilkan dalam negara atau diimport mempunyai penandaan MS SIRIM, mematuhi standard dan berkualiti, demi keselamatan pengguna.

Usaha ini juga diambil bagi meningkatkan perlindungan dan keselamatan pengguna melalui pembudayaan standard
serta mengatasi masalah lambakan barangan sub-standard dalam pasaran tempatan.

Pematuhan perintah ini adalah diwajibkan ke atas pengilang dan pengimport bagi kedua-dua produk ini dengan membuat permohonan perakuan dan penandaan MS SIRIM daripada SIRIM QAS International Sdn.Bhd. selaku Pihak Berkuasa Yang Berwibawa dilantik oleh KPDNHEP.

Proses pewartaaan ini yang telah bermula sejak 2018 untuk peranti rokok elektronik dan 2020 untuk pelitup muka bukan perubatan dibentangkan dan diluluskan dalam Mesyuarat Jemaah Menteri pada 25 Mac 2022, selepas melalui pelbagai proses libat urus yang dikendalikan oleh Bahagian Standard Kepenggunaan (BSK) KPDNHEP bersama pemain industri, Jabatan Standard Malaysia (JSM), Kementerian Kesihatan Malaysia (KKM), Jabatan Kastam Diraja Malaysia, Regulatory Impact Analysis (RIA) di Perbadanan Produktiviti Malaysia bagi mendapatkan ulasan awam (public comment) dan Jabatan Peguam Negara (AGC) bagi mendapatkan nasihat perundangan.

Kedua-dua perintah ini juga telah dibentangkan kepada
Jawatankuasa World Trade Organization TBT (Technical Barrier to Trade) yang berpangkalan di Geneva, Switzerland bagi mendapatkan ulasan daripada 164 buah negara anggota WTO dan tidak mendapat bantahan.

Dalam Majlis Amanat Bersama Pihak Industri Sempena Pewartaan Perintah Perihal Dagangan (Perakuan dan Penandaan) Pelitup Muka Bukan Perubatan dan Peranti Rokok Elektronik 2022 yang diadakan pada hari ini, sebanyak 130 orang yang terdiri daripada pengilang, pengimport, persatuan pelitup muka bukan perubatan, dan wakil-wakil agensi hadir bagi sesi taklimat kandungan kedua-dua perintah secara terperinci.

Tindakan penguatkuasaan boleh diambil oleh Kementerian sekiranya berlaku ketidakpatuhan oleh pengilang dan pengimport seperti berikut:

i. Syarikat: didenda tidak melebihi RM 200,000.00. Bagi                  kesalahan kali kedua atau berikutnya didenda tidak melebihi      RM500 000.00

ii. Individu: (pengeluar/pengimport): didenda tidak melebihi           RM100 000.00 atau dipenjara tidak melebihi tiga tahun atau       kedua-duanya sekali. Bagi kesalahan kali kedua atau yang             berikutnya didenda tidak melebihi RM250 000.00 atau                 dipenjara tidak melebihi lima tahun atau kedua-duanya                 sekali.

Pewartaan ini merupakan inisiatif Kerajaan atas semangat Keluarga Malaysia bagi menjaga kesejahteraan rakyat dan melindungi kepentingan pengguna. KPDNHEP berharap isu lambakan pelitup muka bukan perubatan dan Peranti Rokok Elektronik yang tidak berkualiti dalam pasaran Malaysia akan dapat diatasi dengan pematuhan standard oleh pengilang dan
pengimport.

Selain pelitup muka bukan perubatan dan peranti rokok elektronik, KPDNHEP melalui Bahagian Standard Kepenggunaan (BSK) juga turut mengawal selia penandaan keselamatan bagi enam produk pengguna yang lain, iaitu tayar pnuematik kereta (tayar yang diisi dengan angin), pelapik
brek gantian kereta, kaca keselamatan kenderaan, topi keledar motosikal, mainan kanak-kanak dan bateri primer (bateri yang tidak boleh dicas semula).


Anak Syarikat TNB Kemuka Program Sukuk Wakalah kepada SC

Untuk mendapatkan maklumat terkini, ikuti kami melalui Telegram

Kuala Lumpur – Anak syarikat Tenaga Nasional Bhd (TNB), TNB Power Generation Sdn Bhd (TPGSB) mengemukakan Program Sukuk Wakalah bernilai sehingga RM10 bilion kepada Suruhanjaya Sekuriti Malaysia (SC). TNB dalam makluman kepada Bursa Malaysia menyatakan bahawa program sukuk wakalah itu akan memberikan TPGSB fleksibiliti untuk menentukan masa pelaksanaan penjanaan dana dengan nilai nominal dan tempoh yang berbeza-beza bagi padanan aset-liabiliti yang optimum.

“Program sukuk wakalah itu akan mempunyai tempoh 30 tahun daripada tarikh terbitan pertama Sukuk Wakalah di bawah program sukuk wakalah yang akan dibuat dalam masa 90 hari perniagaan daripada tarikh pengemukaan kepada SC (atau tarikh lanjutan lain yang diluluskan oleh SC). “Tempoh setiap sukuk wakalah yang akan diterbitkan di bawah program sukuk wakalah adalah antara satu tahun dan sehingga 30 tahun dengan syarat tiada sukuk wakalah akan matang selepas tamat tempoh pogram sukuk wakalah.“

TNB menyatakan bahawa program itu juga akan membolehkan TPGSB mengakses kumpulan pelabur yang pelbagai dalam pasaran modal dan membiayai projek yang layak yang memenuhi kriteria ditetapkan dalam Rangka Kerja Sukuk Kelestarian TPGSB dalam menyokong aspirasi TNB ke arah pelepasan karbon sifar bersih menjelang 2050.

CIMB Investment Bank Bhd dan Maybank Investment Bank Bhd merupakan penasihat prinsipal bersama, penyusun utama bersama dan penasihat rangka kerja kelestarian bersama bagi terbitan pertama Sukuk Wakalah yang akan diterbitkan di bawah program sukuk wakalah. Sementara itu, CIMB Islamic Bank Bhd sN Maybank Islamic Bhd merupakan penasihat Syariah bersama bagi program sukuk wakalah.


Malaysia Airlines Sasar Jualan RM100 Juta Bersempena dengan MATTA Fair

Kuala Lumpur – Malaysia Airlines Berhad menyasarkan jualan RM100 juta untuk tiket penerbangan sepanjang kempen MATTA Fair yang akan berlangsung bermulaÂ  dari 8 hingga 17 April 2022. Ketua Pegawai Pemasaran Kumpulan dan Pengalaman Pelanggan Malaysia Airlines, Lau Yin May menyatakan bahawa sasaran itu akan didorong oleh jualan daripada destinasi popular seperti London, Australia, Kuching dan Kota Kinabalu.

Beliau juga menambah sasaran itu dapat dicapai susulan daripada kejayaan penganjuran Malaysia Airlines Travel Fare (MATF) yang berakhir pada 4 April lalu yang menyaksikan tiket penerbangan yang paling laris ialah Kuching, Kota Kinabalu dan London. “Sasaran jualan RM100 juta ini sememangnya sangat tinggi tetapi kami percaya ia mampu dicapai dan jika tidak berjaya tidak mengapa, kerana kami sudah semakin menghampiri sasaran itu.“

MATTA Fair akan berlangsung secara dalam talian bermula dari 8 April hingga 17 April 2022 dan secara fizikal selama dua hari bermula dari 9 hingga 10 April 2022 di Pusat Dagangan Dunia (WTC) Kuala Lumpur. Beliau menyatakan bahawa Malaysia Airlines akan menawarkan diskaun sehingga 45% bagi destinasi domestik dan antarabangsa terpilih. Bagi penerbangan Firefly, pengembara berpeluang menikmati potongan harga sehingga 50% apabila membuat tempahan menerusi aplikasi mudah alih atau laman webnya bermula 7 hingga 10 April ini untuk perjalanan bermula dari 14 April hingga 29 Oktober 2022.


Subsidi Tol Kerajaan Boleh Dijimatkan untuk Perbelanjaan Lain

Kuala Lumpur – Cadangan penstrukturan semula daripada empat pemegang konsesi lebuh raya di Lembah Klang akan membolehkan kerajaan menjimatkan sekurang-kurangnya RM4.3 bilion dalam subsidi tol yangÂ  boleh dipakai untuk perbelanjaan pembangunan yang mendesak dan kritikal termasuk menambah baik infrastruktur asas di negara ini.

Timbalan Pengarah Urusan Kumpulan Gamuda Bhd, Mohammed Rashdan Mohd Yusof menyatakan bahawa penjimatan ini kemudiannya boleh dibelanjakan bagi perbelanjaan pembangunan yang penting termasuklah infrastruktur asas yang akan meningkatkan kesejahteraan Keluarga Malaysia.

Beliau menjelaskan bahawa Gamuda masih mempertimbangkan dan membincangkan tawaran daripada Amanat Lebuhraya Rakyat Bhd (ALR), dan akan mengumumkan keputusannya mengenai tawaran ALR secara serta-merta selepas lembaga kumpulan membuat keputusan mengenainya. “Industri tol telah bersifat agak kompleks untuk beberapa waktu, cuba mencari penyelesaian yang sesuai bagi meringankan beban kerajaan untuk membayar subsidi tol setiap tahun. Usaha menyelesaikan keadaan ini adalah sesuatu yang sangat sukar, hinggalah semalam.“


Mengapakah Menolak “Pagar” dan Memomokkan “Pegar?”

Telah berlaku momokan dalam masyarakat umum di Malaysia bahawa, “Harapkan pegar, pegar makan padi” merupakan peribahasa yang betul – bukannya, “Harapkan pagar, pagar makan padi.” Momokan daripada sejumlah orang yang berpendirian demikian kerana mereka beranggapan bahawa telah berlaku kesilapan dalam tulisan Jawi semasa menulis perkataan “pegar”. Yang sepatutnya ditulis ialah huruf (ي) yang mewakili huruf “e” bukannya huruf (ا) yang mewakili huruf “a” dalam tulisan Rumi. Maka, pada tanggapan mereka, kesilapan yang berlaku selama ratusan tahun dalam masyarakat Melayu tradisional hingga terbawa dalam masyarakat Melayu moden itu harus dibetulkan. Maka, mereka membetulkannya.

Lebih menarik lagi kerana ada juga yang berhujah bahawa “pagar” merupakan objek atau benda mati yang dibuat untuk membatasi kawasan rumah, kebun, sawah dan lain-lain. Tujuannya adalah untuk menyatakan perenggan tanahnya, mengelakkan daripada haiwan peliharaan seperti lembu, kambing dan ayam memakan tumbuh-tumbuhan yang ditanam atau menghalang haiwan liar seperti babi daripada merosakkannya. Sebagai benda mati, maka pagar tidak boleh memakan padi. Yang boleh memakan padi ialah “pegar” (sejenis ayam atau burung dengan ciri fizikalnya memiliki ekor yang lebih panjang).

Kesilapan ejaan pada tulisan Jawi dan hujah yang berdasarkan logik bahasa dengan ertinya yang selapis itu sebagai alat komunikasi dalam urusan kehidupan sehari-hari telah berupaya mempengaruhi sejumlah orang untuk menerimanya sebagai munasabah. Justeru, sejumlah orang dalam masyarakat moden lebih yakin menyebut dan menulis, “Harapkan pegar, pegar makan padi” daripada menggunakan, “Harapkan pagar, pagar makan padi”. Bertolak daripada keyakinan itulah mereka menyebarkan, “Harapkan pegar, pegar makan padi” kepada masyarakat. Dengan demikian, ada kemungkinan penyebarannya akan lebih meluas lagi pada masa hadapan.

Dengan melupakan seketika kemungkinan itu, kita melihat mereka yang menyebarkannya dalam sebutan dan dalam tulisan agak kurang akrab dengan perumpamaan dan peribahasa. Perkenalan mereka dengan kedua-duanya berlaku secara samar-samar – kurang memesrai, menghayati dan memahaminya. Dalam suasana perasaan dan fikiran itulah mereka menitikberatkan diksi, mahu menggunakan “pegar” bagi menggantikan “pagar” dengan alasan yang artifisial. Keghairahan ini membangunkan tembok penghalang dalam minda mereka daripada melihat sifat-sifat peribahasa sebagai susunan kata yang pendek dan kekal menjadi percakapan orang Melayu semenjak beberapa lama disebabkan oleh sedap dan bijak kata-katanya, luas dan benar tujuannya – menjadi sebut-sebutan sebagai bandingan, teladan dan pengajaran. Tergolong dalam sifat-sifat peribahasa yang dinyatakan itu ialah perumpamaan, bidalan, pepatah dan perbilangan dengan setiap satunya mempunyai sifatnya yang tersendiri  (Safian Hussain et.al, 1988: 247).

“Harapkan pagar-pagar makan padi” ialah peribahasa yang tergolong dalam jenis perumpamaan yang tidak menyebutkan kata pembandingnya. Perumpamaan lain dalam jenis ini termasuklah “Tidak lari gunung dikejar, hilang kabus nampaklah ia”, “Hilang kemarau setahun oleh hujan sehari”, “Diam-diam ubi berisi, diam-diam besi berkarat”, “Kukur apa kepada kukur, nyiur juga yang binasa”, “Ular berlingkar di gulungan tikar”, “Ada gula ada semut” dan “Mati semut kerana gula”.  Perumpamaan yang menyebutkan kata pembandingnya, iaitu “macam”, “ibarat” “seperti”, “umpama”, “bagai” dan “laksana” termasuklah “Macam anjing dengan kucing”, “Ibarat gunting makan di hujung”, “Seperti lebah, mulut membawa madu, ekor membawa sengat”, “Umpama kayu lempung, belum ditolak condong sendiri”, “Bagai anjing dengan bayang ” dan “Laksana bunga dedap, merah ada berbau tidak”.

Sama ada perumpamaan itu tidak menyebutkan kata pembandingnya mahupun menyebutkannya, semua perumpamaan terdiri daripada bahasa kiasan – sesuatu perkara dikiaskan kepada perkara lain dengan tujuan untuk memisalkan dan menerangkan maksud. Dengan ini, perumpamaan dalam susunan katanya yang pendek mengandungi makna dua lapis (Safian Hussain et.al, 1988: 250). Lapis pertamanya menyatakan sesuatu perkara secara zahir atau secara tersurat. Pada lapis ini, susunan katanya yang pendek mungkin kelihatan janggal, malah kehilangan makna. Pada lapis keduanya, maknanya berlainan daripada makna pada lapis yang pertama. Makna sebenar yang hendak disampaikan atau makna tersiratnya berada dalam lapisan ini. Dengan ini, perumpamaan yang tergolong sebagai peribahasa dan berasal daripada puisi lisan mempunyai persamaan dengan pernyataan Riffaterre (1978:1) bahawa puisi menyatakan sesuatu perkara dan memaksudkan perkara lain.

“Harapkan pagar, pagar makan padi” memiliki sifat yang dinyatakan itu. Susunan katanya yang pendek kelihatan janggal bunyinya, malah hampir tidak dapat diberi makna dalam pengertian yang selapis. Janggal kerana orang moden makin jauh daripada perumpamaan tradisional dan jauh daripada unsur-unsur bahasa puisi. Oleh sebab itulah mereka tidak dapat menerima “pagar makan padi” sebagai pernyataan yang dapat diterima oleh akal yang rasional. Rasionalnya ialah “pegar makan padi”. Pertimbangan ini mengurangkan kesedaran mereka bahawa “pagar makan padi” merupakan kiasan yang bersifat personifikasi. “Pagar” sebagai objek mati telah diberi tindak tanduk atau perlakuan manusia. Maka, “pagar” dalam perumpamaan, “Harapkan pagar, pagar makan padi” merupakan kiasan kepada seseorang bagi menerangkan bahawa seseorang yang benar-benar dipercayai telah diberikan tanggungjawab untuk menjaga sesuatu daripada dirosakkan oleh orang lain. Ironisnya kerana orang yang dipercayai dan dipertanggungjawabkan itulah yang merosakkannya.

Makna pada lapis kedua pada perumpamaan, “Harapkan pagar, pagar makan padi” itu dapat ditujukan kepada sesiapa sahaja yang melakukan sesuatu tindakan yang bersifat ironis – bertentangan antara harapan yang diberikan kepadanya dengan realiti yang diperlihatkannya. Makna bukan sahaja bersifat ironis tetapi dapat diperluaskan lagi dengan kebenarannya yang sentiasa relevan dalam sepanjang sejarah hidup manusia Melayu dan manusia secara umumnya. Maka, “Harapkan pagar, pagar makan padi”  bersifat universal – “Tak lapuk dek hujan, tak lekang dek panas”.

Susunan kata yang pendek dan padat pada perumpamaan, “Harapkan pagar, pagar makan padi” merupakan komposisi yang mempertimbangkan kedudukan kata yang dipilih, unsur bunyi yang menimbulkan keindahan sebagai dasar estetikanya dan maknanya. Komposisi ini mengisyaratkan bahawa perumpamaan ini terhasil daripada penelitian yang cermat dan tajam daripada orang yang bijaksana pada zaman tradisional. Alam sekeliling yang menjadi latar kehidupan mereka dengan flora dan faunanya dengan sifat dan tabiatnya sering juga dilihatnya mempunyai persamaan dengan sifat dan tabiat manusia. Oleh sebab itulah sifat dan tabiat flora dan fauna di Alam Melayu sering dijadikan perumpamaan atau kiasan. Tujuannya adalah untuk memberikan petua, nasihat atau petunjuk sebagai peraturan tatatertib, tatasusila dalam pergaulan dan hubungan sesama manusia (Abdullah Hussain, 1997: xi).

Siratan makna pada perumpamaan, “Harapkan pagar, pagar makan padi” dan makna pada perumpamaan lain juga tidak berubah – sejak perumpamaan dicipta dan makna disirat. Tidak berubah atau maknanya tekal pada sesuatu perumpamaan itu kerana masyarakat secara konvensinya telah bersepakat menerimanya. Dengan makna yang telah disepakati itu, perumpamaan turut menjadi alat komunikasi puitis dalam kalangan masyarakat. Sekiranya makna berubah-ubah, masyarakat akan menjadi keliru dan komunikasi tidak dapat berjalan lancar. Bermacam-macam perkara yang tidak diingini akan berlaku dalam kalangan masyarakat jika makna yang disepakati itu diubah, sekali gus mengeruhkan keharmonian hidup bermasyarakat.

Perumpamaan ialah peribahasa yang berteraskan perbandingan atau kiasan yang mengandungi dua lapis makna. Maka, bahasa yang bersifat perbandingan tetapi bererti selapis, tidak dapat dinamakan sebagai perumpamaan. “Seperti wajah Yus, wajah perempuan itu” merupakan perbandingan tetapi bukan kiasan. Kelas kata yang dibandingkan itu terdiri daripada kelas kata yang sama, iaitu manusia. Maknanya juga selapis kerana ertinya sebagaimana yang telah disuratkan.

“Harapkan pegar, pegar makan padi” merupakan momokan yang tidak menggambarkan pengungkapan daripada orang bijak pada zaman silam, tidak menjadi percakapan dan sebut-sebutan anggota masyarakat sebagai bandingan untuk tujuan teladan dan pengajaran. Mana mungkin mereka yang arif tentang ternakan yang memakan padi  akan mengharapkan ayam menjaga padi. Sudah tentu ayam akan memakan padi kerana padi memang makanannya. Demikian juga mana mungkin orang yang dikenal pasti sifat dan tabiat buruknya yang suka merosakkan sesuatu akan diberikan kepercayaan dan tanggungjawab supaya menjaga sesuatu itu agar tidak rosak. Tentu sahaja orang itu akan merosakkannya. Oleh itu, tidak terdapat nasihat atau petunjuk sebagai peraturan tatatertib, tatasusila dalam pergaulan dan hubungan sesama manusia pada “Harapkan pegar,pegar makan padi”.

Sesiapa sahaja bebas untuk mengangkat “pegar” bukannya “pagar” dengan alasan kesilapan ejaan huruf berlaku dalam tulisan Jawi. Orang boleh terus berhujah bahawa pagar tidak dapat memakan padi. Yang dapat memakan padi ialah “pegar”. Namun begitu, sekiranya seseorang itu hendak membicarakan “Harapkan pegar, pegar makan padi” sebagai perumpamaan atau peribahasa, maka sifat khas perumpamaan dan sifat umum pada peribahasa  harus dibicarakan terlebih dahulu dan menemukan cirinya pada “Harapkan pegar, pegar makan padi.” Menggolongkannya sebagai perumpamaan secara khususnya dan peribahasa secara umumnya dengan dua hujah tersebut bukan sahaja menafikan kegeniusan masyarakat Melayu tradisional, tetapi memancarkan gambaran sebaliknya tentang penegak “Harapkan pegar, pegar makan padi”.


RHB Raih Lima Anugerah di GBAF

Untuk mendapatkan maklumat terkini, ikuti kami melalui Telegram

Kuala Lumpur – RHB Banking Group meraih lima anugerah di Anugerah Perbankan Kewangan Global (GBAF) Ke-11, termasuk beberapa kemenangan berturut-turut atas tumpuannya kepada inovasi digital dalam penyelesaian perbendaharaannya serta produk dan perkhidmatan perbankan perniagaan dan pertukaran asing (FX).

Menurut kumpulan perbankan itu, anuegerah yang dimenangi ialah  “Best Multi-Currency Account Malaysia 2022“ untuk tahun ketiga berturut-turut, “Best Forex Bank Malaysia 2022“ dan “Best Banking Product RHB Live [email protected]“ untuk tahun kedua berturut-turut serta “Best Islamic Forex Bank Malaysia 2022“ dan “Best Islamic Multi Currency Account Malaysia 2022“. “Kumpulan diiktiraf atas komitmen dan usahanya dalam memberikan penyelesaian yang berteraskan pelanggan yang menyeluruh dan inovatif.“

Bendahari Kumpulan RHB Banking,  Angus Salim Amran menyatakan bahawa RHB akan terus memberi tumpuan kepada membangunkan penyelesaian dan produk perbendaharaan inovatif yang memenangi anugerah dan dapat memenuhi keperluan perniagaan dan gaya hidup pelanggan, memanfaatkan keupayaan digital ke arah memberikan pengalaman perkhidmatan yang mudah, lancar dan selamat.

GBAF mengiktiraf kecemerlangan dalam komuniti kewangan global dalam pelbagai perkhidmatan, termasuk pertukaran asing, perbankan, insurans, dana lindung nilai, kewangan Islam, dana dagangan bursa dan teknologi.


Tempahan Promosi Tempat Duduk Percuma AirAsia bermula 9-17 April


Genting Berhad Mencari Peluang Pelaburan Baharu


TAIKUN MUDA: Mahasiswa Budayakan Keusahawanan

YAB Perdana Menteri Dato’ Seri Ismail Sabri Yaakob menyeru usahawan agar menguasai pelbagai teknologi baharu khususnya pendigitalan bagi memastikan mereka tidak ketinggalan dalam arus perdana. Menurut beliau, segenap rangkaian ekonomi kini berdepan Revolusi Industri 4.0 (IR4.0) yang membawa pelbagai teknologi baharu.  “MyDIGITAL” adalah satu inisiatif yang mencerminkan aspirasi kerajaan mentransformasikan Malaysia menjadi negara berpendapatan tinggi, berpacukan pendigitalan dan sebagai peneraju serantau dalam ekonomi digital. Oleh yang demikian, pendedahan kepada mahasiswa berkaitan dunia keusahawanan adalah amat digalakkan memandangkan golongan ini amat menguasai kemajuan Teknologi Maklumat dan Komunikasi.

Baru-baru ini, program TV realiti MOHE STAR BIZ CHALLENGE: TAIKUN MUDA yang julung kalinya telah diadakan berjaya menarik seramai 89 penyertaan daripada 38 buah IPT seluruh negara dan hanya 11 orang finalis dari 9 buah IPT telah dipilih bagi berentap merebut 4 hadiah utama. Penganjuran program TAIKUN MUDA ini turut menjadi manifestasi Kementerian dalam memperkukuhkan lagi agenda keusahawanan di IPT dengan mempromosikan keusahawanan sebagai antara pilihan terbaik pelajar dan graduan untuk menjana pendapatan. Program ini adalah untuk membuka peluang kepada usahawan pelajar menonjolkan diri melalui idea-idea segar, kreatif dan inovatif dan menjadi usahawan berjaya pada masa hadapan. Peserta akan dibimbing oleh usahawan berjaya tentang ilmu perniagaan dan dana Kementerian Pengajian Tinggi (KPT) dengan kerjasama Universiti Malaysia Kelantan (UMK) telah menganjurkan Program Keusahawanan: Reality Show MoHE Star Biz Challenge-Taikun Muda. Tayangan program ini telah disiarkan menerusi TV ALHIJRAH pada setiap hari Rabu jam 9.30 malam selama enam minggu bermula 23 Februari. Manakala Episod awal Kapsul Taikun Muda sebanyak empat (4) episod disiarkan di saluran Youtube UMK TV, Facebook UMK dan Facebook TV Alhijrah.

Acara kemuncak pada 30 Mac 2022, program yang disiarkan secara langsung menerusi rakan media saluran TV Alhijrah dari Dewan Eksprimental, UMK tersebut telah disempurnakan oleh YB Datuk Seri Dr. Noraini Ahmad, Menteri Pengajian Tinggi yang turut menyampaikan hadiah serta sijil dan trofi kepada para pemenang. Muhammad Faizal Ruhaijat dari UPSI telah dinobatkan sebagai juara sulung pertandingan tersebut yang turut menyampaikan hadiah serta sijil dan trofi kepada para pemenang semalam. Muhammad Faizal yang telah membentangkan cadangan produk Kimono Cardigan Inspired by Batik Malaysia itu telah menerima hadiah utama iaitu geran keusahawanan bernilai RM50,000, manakala pemenang tempat kedua iaitu saudari Adlina Jamaluddin dari UPM dengan produk Teh Tarik Tudya-SR, turut menerima geran keusahawanan berjumlah RM20,00.00. Untuk tempat ketiga, pelajar dari UM iaitu saudara Shafiq Ramiyani dengan persembahan produk Akifcafe telah membawa pulang wang tunai RM2,500 serta sebuah motosikal, dan hadiah tempat keempat iaitu wang tunai RM1,500 juga sebuah motosikal telah dimenangi oleh saudara Muhammad Yazid Abdul Mutalib dari UPNM yang membentangkan idea aplikasi TUKANG.

Tiga anugerah khas lain turut disediakan oleh penaja iaitu Anugerah Most Innovative Award dimenangi oleh Muhammad Farisfahmi Mamat dari UMK, hadiah Most Versatile Award diberikan kepada Nur Huda Hamka dari Universiti Malaysia Sarawak dan Anugerah Most Outstanding Award dimenangi oleh Muhammad Qais Amiri Jamalludin dari Kolej Komuniti Kuala Langat. Hadiah telah disampaikan oleh Pengerusi Lembaga Pengarah Universiti (LPU) UMK, Tan Sri Hj. Mohamad Fatmi Bin Hj. Che Salleh. Manakala panel juri profesional terdiri dari Tuan Haji Mohd Nazri Chik, Ketua Pegawai Rangkuman Kewangan Kumpulan, Bank Islam Malaysia Berhad, YBhg. Dato’ Seri (Dr.) Michael Tio, Ketua Pegawai Eksekutif, PKT Logistics Group Sdn. Bhd., Prof. Dr. Nik Maheran dan Puan Zuraini Binti Hasanuddin, Ketua Pegawai Eksekutif, Geo Artha International (M) Sdn. Bhd.

Program Rancangan Realiti TV MOHE Star Biz Challenge-Taikun Muda telah mendapat tajaan dari Bank Islam Malaysia Berhad (BIMB) selaku penaja utama dan rakan strategik lain yang turut menyokong program ini iaitu Ain Medicare Sdn. Bhd, Gas Pantai Timur Sdn. Bhd, PKT Logistics Sdn Bhd, Zakaria Sulaiman Hardware Sdn Bhd (Tukang Mart), Risha Wave, Docnan Industries Sdn. Bhd., Hotel Perdana Kuala Lumpur City Centre, Ridel Boutique Hotel, dan Hotel H Elite Design. Seramai 11 peserta finalis dipilih mewakili UMK, UNISZA, UNIMAS, UPSI, UKM, UM, UPM, UIAM, UPNM, dan Kolej Komuniti Kuala Langat dan semua peserta ini terlibat dalam rakaman enam (6) episod rancangan realiti keusahawanan Taikun Muda.

Turut hadir YBhg. Dato’ Dr. Haji Megat Sany Megat Ahmad Supian, TKSU (Dasar) KPT, Pengerusi Lembaga Pengarah Universiti (LPU) UMK, Tan Sri Hj. Mohamad Fatmi bin Hj. Che Salleh, Naib Canselor UMK, Profesor Dr Razli bin Che Razak, Ketua Pegawai Eksekutif Kumpulan Bank Islam Malaysia Berhad, Encik Mohd Muazzam bin Mohamed, Naib-naib Canselor universiti awam, Pengarah-pengarah Pusat Keusahawanan IPT dan tetamu kehormat yang lain.


Teliti Kos dan faedah Jika Ada Hasrat Selamatkan Sapura Energy


ePemula: Bernilai RM300 Juta Pendaftaran Mulai 11 April 2022

Di bawah Belanjawan 2022, kerajaan  memperuntukkan RM300 juta bagi e-tunai bernilai RM150.00 di bawah program ePemula untuk belia dari 18 tahun hingga 20 tahun dan pelajar sepenuh masa di institut pengajian tinggi tempatan yang layak.

Mulai 11 April 2022, golongan ini boleh mula mendaftar untuk menerima RM150 dalam bentuk kredit e-tunai dengan salah satu daripada empat (4) penyedia perkhidmatan e-tunai iaitu BigPay, GrabPay, ShopeePay dan Touch ‘n Go eWallet. Program ePemula ini juga akan dilancarkan secara rasmi oleh YAB Dato’ Sri Ismail Sabri bin Yaakob, Perdana Menteri Malaysia pada 15 April 2022.

Selain dari RM150.00 dalam bentuk kredit e-tunai daripada Kerajaan, penyedia perkhidmatan e-tunai iaitu BigPay, GrabPay, ShopeePay, dan Touch ‘n Go eWallet juga akan memberi insentif tambahan dalam bentuk cashback, baucar, mata terkumpul atau coins sepanjang tempoh program ini.

Program ePemula ini terbuka kepada warganegara Malaysia yang:

Tempoh pendaftaran dan tuntutan ePemula ini akan bermula dari 11 April 2022 hingga 1 Jun 2022, manakala kredit ePemula serta manfaat padanan daripada penyedia perkhidmatan e-tunai tersebut boleh dibelanjakan sehingga 10 Jun 2022.


Moody’s Kekalkan Prospek Stabil pada Sistem Perbankan APAC,


Tiada Syarat Lengkap Dos Imunisasi COVID-19 untuk Terima Bantuan Khas Kewangan Aidilfitri 2022

Putrajaya –Bantuan Khas Kewangan Aidilfitri 2022 yang diumumkan oleh Kerajaan pada 5 April 2022 adalah untuk semua kakitangan awam dan pesara yang layak, termasuklah mereka yang tidak mendapat dos imunisasi COVID-19 yang lengkap.

Susulan itu, saya telah mengarahkan Ketua Pengarah Perkhidmatan Awam (KPPA) supaya membatalkan Perkara 6 (VI) dalam pekeliling Bantuan Khas Kewangan Aidilfitri 2022 bertarikh 8 April 2022. Walau bagaimanapun, perkara-perkara lain dalam pekeliling tersebut masih terpakai.

Pengumuman awal oleh saya sebelum ini tidak pernah menyatakan sebarang pengecualian bayaran kepada mana-mana penjawat awam mengikut status vaksinasi. Ini bagi memastikan bahawa tidak ada penjawat awam atau pesara yang layak menerima bantuan ini daripada tercicir.

Biarpun tidak diwajibkan, kerajaan menyeru  seluruh Keluarga Malaysia untuk melengkapkan dos suntikan imunisasi COVID-19 demi kesejahteraan bersama.


Scomi perlu Kemuka Rayuan kepada Bursa Malaysia untuk Elak Nyahsenarai

Untuk mendapatkan maklumat terkini, ikuti kami melalui Telegram


Pokok Guarana (Paullinia cupana) Dilarang Import ke Malaysia

Putrajaya – Jabatan Pertanian Malaysia dimaklumkan oleh Ministry of Agriculture Livestock and Food Supply (MAPA) Brazil, melalui surat OFÍCIO Nº5/2020/DSV/SDA/MAPA bertarikh 8 Januari 2020 bahawa negara Brazil hanya membenarkan pengeksportan buah guarana bagi tujuan pemprosesan dan makanan manusia sahaja.

Larangan ini termaktub di bawah Undang-undang Brazil; Law No. 13,123 / 15, May 20, 2015 (Access and Benefits Sharing of Genetic Resources and Associated Traditional Knowledge) yang Kerajaan Malaysia, jabatan, agensi, manamana syarikat atau individu yang menanam guarana adalah berisiko dikenakan tindakan perundangan oleh Kerajaan Brazil sekiranya tanaman ini dibiakkan dan dikomersialkan. Jika disabitkan kesalahan, boleh dikenakan tindakan amaran, sita dan penalti sehingga R$10 juta Real Brazil (RM 7.7 juta).

Berdasarkan Akta Kuarantin Tumbuhan 1976 dan Peraturan-peraturan Kuarantin Tumbuhan 1981, pengimportan tumbuhan dari negara berisiko tinggi yang endemik kepada penyakit South American Leaf Blight (SALB), iaitu oleh kulat Microcyclus ulei (syn. Pseudocercospora ulei) kepada tanaman Hevea adalah dilarang. Guarana atau nama saintifiknya Paullinia cupana (juga P.crysan, P.sorbilis; Keluarga: Sapindaceae) merupakan tanaman herba semula jadi di Lembah Amazon, terutamanya di Brazil.

Lembah Amazon juga merupakan kawasan penanaman getah dengan insiden serangan penyakit Hawar Daun Amerika Selatan (South American Leaf Blight, SALB) yang amat tinggi. Spora SALB yang menjangkiti tanaman getah akan menyebabkan pertumbuhan pokok getah terbantut dan tidak dapat mengeluarkan hasil yang produktif.

Keadaan ini boleh melumpuhkan industri getah negara yang mempunyai nilai eksport berjumlah RM71 bilion setahun menurut Kementerian Perusahaan Perladangan dan Komoditi (KPPK).  Penyakit ini mengakibatkan kegagalan industri getah di negara Brazil dan negara-negara SALB yang lain seperti Colombia, Costa Rica, Surinam dan Panama.

Berikutan larangan pengimportan guarana bagi tujuan penanaman oleh negara Brazil dan impak negatifnya kepada industri getah negara, Jabatan Pertanian tidak pernah membenarkan petani atau usahawan melaksanakan projek penanaman guarana untuk dikomersialkan di negara ini. Hal ini demikian kerana sumber benih guarana yang dibawa masuk ke dalam negara ini secara haram untuk dikomersialkan adalah tidak sah dari sudut perundangan negara berdasarkan Akta Kuarantin Tumbuhan 1976 dan Peraturan-peraturan Kuarantin Tumbuhan 1981 serta larangan pengimportan guarana bagi tujuan penanaman yang dikenakan oleh Brazil.

Penanaman guarana di Malaysia adalah berisiko membawa penyakit baharu lain seperti Colletotrichum guaranicola yang hanya dilaporkan menyerang spesis guarana. Maklumat mengenai penyakit C. guaranicola adalah terhad dan akan menyukarkan kawalan dilakukan sekiranya serangan berlaku di Malaysia.

Selain itu, penyakit ini turut menyerang tanaman buah-buahan dan sayur-sayuran seperti betik, pisang, mangga, cili dan secara tidak langsung boleh melumpuhkan industri agromakanan.


Kesatuan dalam Kepelbagaian

Kuala Lumpur − Sastera kebangsaan perlu berteraskan bahasa kebangsaan, iaitu bahasa Melayu. Demikianlah hasil persetujuan bersama oleh semua panel yang terlibat dalam program Bicara Bahasa dan Sastera Kebangsaan Siri 3.

Bicara yang menutup tirai tahun 2021 ini diterajui oleh Dr. Haji Abang Patdeli Abang Muhi, Pengarah Jabatan Pengembangan Bahasa dan Sastera, Dewan Bahasa dan Pustaka sebagai moderator turut menampilkan panel hebat seperti Tan Sri Dr. Abdul Latiff Abu Bakar, Dr. Krishanan Ramalingam dan Dato’ Goh Hin San.

Program yang bersiaran secara langsung pada pagi tadi menerusi Studio Siaran Langsung Media Sosial DBP membicarakan topik yang bertajuk “Bahasa dan Sastera Kebangsaan Milik Bersama”.

Sebagai rakyat Malaysia, setiap warga juga perlu menghormati dan meraikan karya yang ditulis dalam bahasa kaum bukan Melayu, misalnya Cina, lndia dan etnik lain di Sabah dan Sarawak. Karya-karya ini boleh diterjemahkan ke dalam bahasa Melayu agar dapat dinikmati oleh semua kaum. Kandungan karya-karya bukan Melayu ini juga hendaklah mengangkat latar dan cerita tentang Malaysia.

Sehubungan dengan itu, hasrat dan usaha ini tidak mampu dilakukan oleh satu pihak sahaja. Pihak swasta juga perlu memainkan peranan dengan cara membantu membiayai kerja-kerja menterjemahkan karya-karya berkenaan. Secara tidak langsung, rakyat pelbagai kaum di negara ini dapat disatukan melalui medium sastera.


Angkasa Bawa Semangat Baharu Sektor Koperasi jika Dapat Lesen Bank Digital


Harga Runcit Produk Petroleum dari 14 April 2022 hingga 20 April 2022

Berdasarkan penetapan harga runcit produk petroleum secara mingguan menggunakan formula Automatic Pricing Mechanism, harga runcit produk petroleum bagi tempoh 14 April 2022 hingga 20 April 2022 adalah ditetapkan seperti berikut:

Bagi melindungi pengguna daripada kesan kenaikan harga sebenar minyak di pasaran global, Kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan, seperti mana yang dapat dilihat pada harga runcit petrol RON97 yang ditetapkan mengikut harga pasaran.

Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


Bekalan Minyak Sawit Malaysia Mencukupi untuk AS dan EU

Untuk mendapatkan maklumat terkini, ikuti kami melalui Telegram


Premis Menjual Peranti Teknologi Penstriman Diserbu Penguat Kuasa KPDNHEP

Putrajaya  – Kementerian Perdagangan Dalam Negeri dan
Hal Ehwal Pengguna (KPDNHEP)  melakukan serbuan ke atas tiga premis berasingan yang terletak di dalam sebuah pusat membeli-belah di Klang, Selangor yang menjual alat teknologi penstriman (android box) pada 11 April 2022.

Serbuan yang bermula pada jam 12.00 tengah hari dengan kekuatan sebanyak 15 anggota penguat kuasa KPDNHEP Putrajaya dilakukan hasil maklumat pemilik hak cipta yang berkaitan serta risikan yang dilakukan oleh pihak KPDNHEP selama dua minggu.

Hasil pemeriksaan lanjut ke atas tiga premis terbabit, pihak
KPDNHEP telah merampas sebanyak 25 unit alat teknologi penstriman berserta dokumen yang berkaitan dengan nilai rampasan dianggarkan berjumlah RM 8,567.00.

Pasukan serbuan juga  bertindak menahan sebanyak tiga  orang lelaki warganegara tempatan berumur antara 39 tahun hingga 44 tahun untuk siasatan lanjut kerana disyaki melakukan kesalahan di bawah seksyen 43AA Akta Hak Cipta 1987, iaitu melakukan pelanggaran hak cipta dalam apa-apa karya dengan menjual teknologi penstriman.

Jika disabitkan kesalahan mereka boleh didenda tidak kurang
daripada RM 10 000.00 dan tidak melebihi RM 200 000.00 atau penjara tidak melebihi 20 tahun atau kedua-duanya.

KPDNHEP  menambahbaik Akta Hak Cipta 1987 melalui pindaan kepada Akta Hak Cipta (Pindaan) 2022 yang telah berkuatkuasa mulai 18 Mac 2022 lalu. Akta ini memberikan penekanan dalam usaha membanteras pelanggaran hak cipta secara dalam talian atau cetak rompak digital. Antara perubahan besar dalam pindaan ini adalah peruntukan baharu
di bawah seksyen 43AA yang memperuntukan kesalahan berhubung dengan penggunaan teknologi penstriman yang melanggar hak cipta dan peruntukan di bawah perenggan 41(1)(k), iaitu kesalahan menyediakan atau berkongsi akses apa-apa karya atau salinan karya tanpa kebenaran secaradalam talian.

KPDNHEP ingin mengingatkan  semua peniaga supaya tidak menjual alat teknologi penstriman seumpama ini dan tindakan
penguatkuasaan dan pemantauan yang berterusan akan dilakukan oleh KPDNHEP kerana alat teknologi penstriman ini berupaya melakukan pelanggaran hak cipta dalam apa-apa karya hak cipta yang dilindungi.


Kemudahan Prosedur Pendaftaran Perniagaan Asing Tarik Banyak Pelabur Luar Negara

Putrajaya – Sektor perdagangan pengedaran dan sektor perkhidmatan yang tidak dikawal selia merupakan antara penyumbang terbesar dalam Keluaran Dalam Negara Kasar (KDNK).

Kedua-dua sektor ini juga memainkan peranan penting kepada pemulihan ekonomi negara, terutamanya dalam membantu aktiviti perniagaan sampingan agar terus berkembang kukuh dan mampan.

Sebagai sebuah kementerian yang mengawal selia syarikat
berkepentingan asing menjalankan perdagangan pengedaran di Malaysia, Kementerian Perdagangan Dalam Negeri Dan Hal Ehwal Pengguna (KPDNHEP) sentiasa berusaha menarik minat pelaburan asing dalam sektor perdagangan dan pengedaran yang menyumbang kepada pembangunan ekonomi negara.

Merealisasikan konsep “Ease of Doing Business”, IR4.0 dan
digitalisasi, prosedur permohonan untuk syarikat asing menjalankan perniagaan di Malaysia telah ditambah baik dengan melaksanakan permohonan secara dalam talian melalui Business Licensing Electronic Support System (BLESS) 2.0.

Permohonan melalui sistem BLESS 2.0 ini dilihat  mempermudah proses permohonan syarikat dan sekali gus
menarik minat lebih banyak pelabur asing untuk membuka lebih banyak cawangan perniagaan dalam negara.

Sistem ini juga mampu menampung dan mempercepat proses
permohonan yang semakin meningkat sejak akhir-akhir ini.
Dari tahun 2020 hingga tahun 2021, KPDNHEP  menerima sebanyak 1280 permohonan daripada 573 buah syarikat asing untuk menjalankan perniagaan dalam sektor perdagangan pengedaran di Malaysia. Perniagaan mereka meliputi peruncitan, pengedaran, makanan dan minuman (Food and Beverages).

Jumlah kumulatif modal berbayar yang dibawa masuk oleh syarikatsyarikat asing pada tahun tersebut adalah sebanyak RM11.383 bilion dengan 33 123 peluang pekerjaan diwujudkan dalam pasaran tempatan.

Bagi sektor perkhidmatan tidak dikawal selia seperti syarikat perunding, ejen logistik, ejen hartanah dan perkhidmatan pembaikan mesin dan peralatan, kementerian ini meluluskan sebanyak 87 permohonan daripada 149 permohonan daripada syarikat asing pada tahun 2020 dan
tahun 2021. Jumlah keseluruhan modal berbayar yang dibawa masuk oleh syarikat asing pada tahun tersebut adalah sebanyak RM828.84 juta.

Sepanjang tempoh ini juga, kementerian meluluskan permohonan syarikat asing daripada 31 buah negara untuk menjalankan perniagaan dalam sektor perkhidmatan tidak dikawal selia. Syarikat dari negara Jepun merupakan syarikat yang paling banyak diluluskan untuk menjalankan perniagaan dalam sektor ini, iaitu sebanyak 132 syarikat diikuti
oleh syarikat dari negara Singapura (70 syarikat), United Kingdom (46 buah syarikat), Korea Selatan (38 buah syarikat) dan Australia (19 buah syarikat).

Secara keseluruhannya, walaupun negara turut menerima impak penurunan ekonomi daripada kesan pandemik COVID-19, Malaysia tetap menarik pelbagai syarikat asing, khususnya syarikat pemborongan peralatan industri untuk terus melabur di negara ini.

Selaras dengan hasrat kerajaan, KPDNHEP akan terus komited  membantu memudahcarakan proses permohonan supaya dapat menarik minat lebih ramai pelaburan asing yang berkualiti di bawah sektor ini untuk membuka perniagaan di Malaysia.


Untuk mendapatkan maklumat terkini, ikuti kami melalui Telegram

Puchong  – Menteri Pertanian dan Industri Makanan, YB Datuk Seri Dr. Ronald Kiandee, telah melancarkan Duit Syiling Peringatan 50 Tahun Lembaga Kemajuan Ikan Malaysia (LKIM) di Wisma LKIM, Pulau Meranti, Puchong. Turut hadir dalam majlis pelancaran ini, Datuk Haslina Abdul Hamid, Ketua Setiausaha Kementerian Pertanian dan Industri Makanan (MAFI), Datuk Syed Abu Hussin Hafiz Syed Abdul Fasal, Pengerusi LKIM, Encik Yusoff bin Othman, Ketua Pengarah LKIM dan Wakil Bank Negara Malaysia (BNM) iaitu Encik Abu Hassan Alshari Yahaya, Penolong Gabenor Bank Negara Malaysia.

Duit Syiling 50 Tahun LKIM ini telah direka bentuk dan diterbitkan secara eksklusif oleh Bank Negara Malaysia khusus untuk LKIM bersempena dengan sambutan Jubli Emas 50 Tahun LKIM pada 1 November 2021.

Konsep utama duit syiling ini adalah daripada gabungan warna dan kesan khas tiga imensi (3D) yang memberikan penekanan kepada warna biru laut sebagai gambaran bahawa laut adalah lubuk peluang, tempat yang menjadi sumber rezeki kepada para nelayan. Kelihatan juga ukiran seorang nelayan sedang menarik pukatnya yang sarat dengan ikan segar, mencerminkan kehebatan tahap kemahiran dan pengalamannya.

Selain mengetengahkan elemen utama yang berkait rapat dengan industriperikanan, syiling ini juga turut mempunyai ukiran khas “50 Tahun Lembaga Kemajuan Ikan Malaysia”. Ukiran ini disifatkan sebagai peristiwa penting bagi memperingati Sambutan 50 Tahun yang pastinya penuh sejarah sejak organisasi ini ditubuhkan pada tahun 1971, sebagai sebuah badan berkanun di bawah Kementerian Pertanian dan Industri Makanan.

Pada bahagian belakang, kelihatan juga ukiran nama “Bank Negara Malaysia”, iaitu penerbit rasmi yang mengeluarkan duit syiling numismatic ini. Duit syiling ini dilengkapkan dengan logo rasmi berwarna, “50 Jubli Emas 1971–2021“ pada bahagian tengahnya. Ukiran nilai muka “10 Ringgit” di sudut bahagian bawah syiling turut dipaparkan membawa maksud nilai denominator bagi duit syiling tersebut Terdapat juga ukiran abstrak ombak yang memberi maksud cabaran dan peluang yang dihadapi oleh LKIM dalam memartabatkan industri perikanan di Malaysia.

Menurut BNM, maklumat lanjut mengenai cara pembelian dan tarikh penjualan akan dimaklumkan oleh BNM melalui laman sesawangnya. Dr.  Ronald berkata duit syiling ini adalah manifestasi atas pencapaian dan kejayaan lima abad penubuhan LKIM berteraskan pada sifat dedikasi, kerja kuat dan kesungguhan kerjasama  antara para nelayan dengan LKIM bagi memastikan pembangunan industri perikanan bergerak senada dan efisyen.

“Kerajaan melalui LKIM sentiasa memainkan peranan yang penting dan berkesan dalam menjaga kebajikan serta terus memperbaiki kedudukan sosioekonomi dan mengurangkan bebanan nelayan,” kata Dr. Ronald.

Selain itu, kerajaan melalui Pembentangan Belanjawan 2022 mengumumkan inisiatif padanan caruman Skim Keselamatan Sosial Pekerjaan Sendiri (SKSPS) oleh PERKESO dengan pembiayaan sebanyak 80%, termasuklah sektor perikanan.

Di bawah inisiatif ini, nelayan hanya perlu membayar baki 20% caruman, iaitu sebanyak RM46.60 sahaja melalui potongan ESHN dan layak menerima kenaikan kadar faedah yang lebih tinggi daripada pelan pertama yang terdahulu.

Tambah beliau, kerajaan melalui MAFI dan LKIM akan terus memastikan kebajikan semua golongan sasar terutama keluarga nelayan sentiasa terbela serta memastikan
kelangsungan dan kelancaran rantaian bekalan makanan terjamin.

MAFI melalui agensinya LKIM telah dan akan sentiasa memainkan peranan yang penting dan berkesan sebagai agensi yang dipertanggungjawabkan untuk menjaga kebajikan, memperbaik kedudukan sosio-ekonomi nelayan dengan penumpuan kepada peningkatan pendapatan dan memajukan perusahaan perikanan negara serta memastikan bekalan ikan mencukupi di seluruh negara.


UMW Toyota Motor Catat Jualan 22 447 Unit Kenderaan untuk Suku Pertama 2022


BigPay Dipilih sebagai Rakan e-dompet Inisiatif ePemula

BigPay kekal komited terhadap misinya untuk memacu kesejahteraan kewangan dalam kalangan segmen yang kurang mendapat perkhidmatan melalui penyertaannya dalam ePemula. “Kami berbesar hati menjadi sebahagian daripada inisiatif ePemula untuk menggalakkan pembayaran tanpa tunai oleh pengguna dan peniaga serta pada masa yang sama, membantu pemulihan pasca-COVID-19 Malaysia. “Pandemik ini telah menunjukkan bahawa pembayaran digital tidak boleh dinafikan lagi adalah jalan ke hadapan dan merupakan penggerak yang hebat untuk menggalakkan golongan muda Malaysia menyokong perniagaan tempatan dan berbelanja secara digital.“


MIDF Research Kekalkan Unjuran Pertumbuhan IPP pada 4.3% bagi Tahun 2022


AirAsia Teleport Perkukuh Kedudukan Tawar Pelanggan Perkhidmatan Kargo Khusus


Munsyi Muda Bahasa Memperkasakan Bahasa Kebangsaan dalam Perkhidmatan Awam

“Setiap kementerian diminta melantik Munsyi Muda Bahasa bagi memperkasakan penggunaan bahasa Melayu dalam urusan rasmi kerajaan,” kata Ketua Pengarah Perkhidmatan Awam, Tan Sri Mohd Khairul Adib Abd Rahman. Pernyataan daripada Ketua Pengarah Perkhidmatan Awam ini adalah susulan teguran daripada Perdana Menteri, Dato’ Sri Ismail Sabri Yaakob ketika merasmikan Pidato Antarabangsa Bahasa Melayu (PABM) Piala Perdana Menteri 2021, di Dewan Sultan Iskandar, Universiti Teknologi Malaysia, agar semua pihak mengutamakan penggunaan bahasa Melayu terutamanya dalam majlis rasmi yang diadakan oleh agensi kerajaan atau syarikat berkaitan kerajaan (GLC) dan swasta.

Terdahulu daripada itu, tokoh bahasa Profesor Datuk Seri Dr. Awang Sariyan, kerap kali menyatakan bahawa tahap penguasaan bahasa Melayu terutamanya dalam dokumen rasmi kerajaan mesti diberi perhatian dan perlunya usaha untuk meningkatkan tahap kepekaan serta jati diri penjawat awam terhadap bahasa Melayu. Hassan Baseri Budiman (2017) pula melihat isu ini disebabkan oleh jumlah agensi kerajaan dan kemudahan awam yang telah banyak diswastakan dan menyebabkan keterpinggiran bahasa Melayu itu sendiri.

Pada tahun 2019 pula, satu resolusi daripada Kluster Pendidikan Kongres Maruah Melayu telah meminta pihak kerajaan agar mengambil tindakan tegas bagi memastikan bahasa Melayu digunakan di semua peringkat dalam pentadbiran kerajaan. Rentetan daripada hal itu, Dewan Bahasa dan Pustaka (DBP) telah melakukan pemantauan dari semasa ke semasa dan mendapati bahawa nama program di majlis rasmi kerajaan masih lagi menggunakan bahasa Melayu sebagai bahasa kebangsaan.

Namun begitu, menurut Ketua Pengarah DBP, Datuk Abang Sallehuddin Abg. Shokeran (2021), tidak dinafikan bahawa terdapat majlis rasmi yang tidak menggunakan bahasa kebangsaan dan menggunakan bahasa asing atau bercampur. Dalam pada itu, beliau menggesa agar sektor perkhidmatan awam melaksanakan dan memastikan penggunaan bahasa Melayu secara menyeluruh dalam semua urusan rasmi sama ada bertulis mahupun secara lisan.

Suatu kajian yang telah dilakukan oleh Junaini Kasdan, Nor Suhaila Che Pa dan Mohd Syamril Aklmar Che Kassim (2015) terhadap penguasaan bahasa Melayu penjawat Awam di Universiti Teknikal Malaysia (MTUN) mendapati bahawa penguasaan bahasa Melayu penjawat awam di universiti tersebut berada pada tahap sederhana namun memerlukan perhatian khusus terutamanya dalam penulisan e-mel rasmi.

Hasil dapatan menemui e-mel yang dihantar bersifat monoton, kurang bervariasi dan wujudnya kesalahan bahasa yang berulang seperti pada ejaan, frasa, atau imbuhan dan penguasaan kosa kata yang lemah dalam bahasa Melayu serta e-mel tersebut digunakan semula dan diedarkan oleh pentadbir berkenaan tanpa menyedari kesalahan tersebut. Walaupun kajian ini tidak diperluas pada semua dokumen rasmi kerajaan dan perkhidmatan awam tetapi kajian ini boleh dijadikan sebagai penanda aras untuk mengenal pasti permasalahan yang berlaku.

Pembentukan Munsyi Muda Bahasa di jabatan dan agensi kerajaan yang selari dengan strategi kelima, rangka Pelan Tindakan Program Kebahasaan Jawatankuasa Kecil Pelaksanaan Bahasa Kebangsaan 2015-2017, iaitu mewujudkan Unit Khas Pelaksanaan Bahasa bagi memastikan penggunaan bahasa Melayu yang baik, betul dan santun serta mahir dalam bidang kebahasaan dalam kalangan penjawat awam dilihat sebagai suatu usaha serius oleh pihak kerajaan untuk memperkasakan bahasa Melayu dan membendung permasalahan ini daripada terus berlaku. Pokok persoalan di sini ialah siapakah Munsyi Muda Bahasa yang dimaksudkan?

Dalam Pekeliling Perkhidmatan Bilangan 1 Tahun 2020: Pemerkasaan Penggunaan Bahasa Kebangsaan dalam Perkhidmatan Awam mendefinisikan Munsyi Muda Bahasa sebagai pegawai yang ditauliahkan oleh Ketua Pengarah DBP dan dilantik oleh Ketua Pengarah Jabatan Perkhidmatan Awam (JPA). Dalam kata lain, Munsyi Muda Bahasa ialah penjawat awam yang telah mengikuti Kursus Bahasa Melayu dan melepasi tahap penilaian kefahaman bahasa Melayu oleh DBP.

Setiap pegawai yang dilantik ditugaskan sebagai Perujuk Bahasa kepada kementerian. Antara tugas Munsyi Muda Bahasa termasuklah menyemak, mengesahkan semua surat, dokumen dan laporan rasmi, mengesahkan aspek bahasa teks ucapan rasmi pengurusan tertinggi sama ada dalam bentuk bercetak mahupun elektronik, merancang kursus kebahasaan kepada staf dan menjadi penceramah asas bahasa untuk kursus induksi bagi staf baharu.

Produk sinergi DBP dan JPA ini telah meraih kejayaan awal apabila menerima sijil penghargaan daripada Yang Berhormat Dato’ Seri Mahdzir Khalid, mantan Menteri Pendidikan Malaysia pada 2 Mei 2017 sebagai Program Bahasa Berimpak Tinggi 2016, bersempena dengan Bulan Bahasa Kebangsaan. Hal ini membuktikan bahawa program ini berada di landasan yang betul. Namun begitu, pencapaian yang diperoleh bukanlah seperti “yang bulat datang bergolek, yang pipih datang melayang” kerana sebelum itu dan masih berlangsung hingga kini, pelbagai inisiatif dilakukan oleh pihak tertentu untuk membangunkan pengisian program Munsyi Muda Bahasa.

Misalnya, program anjuran DBP bersama JPA dan Institut Tadbiran Awam Negara (INTAN) yang mengadakan Kursus Pembinaan Munsyi Muda Bahasa yang akan mencapai siri ke-22 pada bulan Mac 2022, Kursus Pemantapan Munsyi Muda Bahasa dan Konvensyen Munsyi Muda Bahasa Perkhidmatan Awam kali pertama pada tahun 2021.

Kursus Pembinaan Munsyi Muda Bahasa ini bertujuan untuk memantapkan pengetahuan dan memberikan ruang kepada setiap peserta berkongsi pendapat tentang isu semasa bahasa Melayu manakala Kursus Pemantapan Munsyi Muda Bahasa ialah kursus susulan yang wajib dihadiri oleh peserta Kursus Pembinaan Munsyi Muda Bahasa yang telah melepasi Ujian Pemantapan Bahasa oleh DBP.

Para peserta yang berjaya menghadiri kursus ini dengan sepenuhnya sahaja yang layak ditauliahkan sebagai Munsyi Muda Bahasa sementara Konvensyen Munsyi Muda Bahasa pula memfokuskan kepada penubuhan Sekretariat Munsyi Muda Bahasa Sektor Awam (SEMUA) Kebangsaan merentas kementerian, jabatan dan agensi. Konvensyen pertama ini telah menghasilkan tujuh resolusi bagi memperkasakan bahasa kebangsaan dalam perkhidmatan awam.

Maklumat berkenaan Munsyi Muda Bahasa ini boleh dicapai melalui laman web aktif, iaitu https://www.jpa.gov.my/munsyimuda/ dan https://ms-my.facebook.com/munsyimudabahasa. Laman ini turut menyediakan Info Pugar Bahasa dan Peka Bahasa yang menghimpunkan pelbagai khazanah bahasa Melayu seperti peribahasa, simpulan bahasa, penjodoh bilangan, tatabahasa, kosa kata baharu, kata ganda, penanda wacana, kesilapan penggunaan kata sendi nama, penggunaan tanda petik dan informasi umum berkenaan perkembangan bahasa kebangsaan. Maklumat ini sangat penting untuk dijadikan rujukan yang bukan sahaja kepada pihak berkepentingan, bahkan dapat dicapai dengan mudah oleh orang awam bagi mengetahui dan menggunakan bahasa kebangsaan dengan tepat dan betul.

Program Munsyi Muda Bahasa seakan-akan baru semalam dibentuk tetapi sebenarnya telah diperkenalkan pada tahun 2015 lagi. Justeru itu, program ini perlu diberi perhatian serius dan diberi pengiktirafan yang sewajarnya. Sokongan setiap jabatan dan agensi perkhidmatan awam sangat diperlukan agar pegawai yang dilantik sebagai pemudah cara dapat menjalankan peranannya dalam memperkasakan bahasa kebangsaan dalam perkhidmatan awam. Kejayaan program  Munsyi Muda Bahasa ini adalah sebahagian daripada kejayaan bersama dalam memastikan Perkara 152 Perlembagaan Persekutuan dan Akta Bahasa Kebangsaan 1967 sentiasa dipatuhi.

Profesor Madya Dr. Salmah Jan Noor Muhammad − Ketua Jabatan Bahasa Melayu, Fakulti Bahasa Moden dan Komunikasi, Universiti Putra Malaysia.


Kontraktor Tempatan Berdepan Isu Kenaikan Harga Bahan Mentah dan Kekurangan Pekerja

Untuk mendapatkan maklumat terkini, ikuti kami melalui Telegram

Firma penyelidikan itu menambah kenaikan harga purata barangan mentah juga semakin dirasai dengan batang keluli naik sebanyak 21% dari tahun ke tahun mencecah RM3411.75 bagi satu tan untuk Mac 2022 mengatasi harga tertinggi RM3255 satu tan pada Julai 2021. “Kontraktor berkemungkinan akan menyemak semula harga mereka selaras dengan kenaikan harga bahan mentah di dalam tender baharu yang mendorong kepada keperluan modal kerja yang lebih tinggi dan menyebabkan kos pembiayaan lebih tinggi. “Kami juga menjangkakan berlakunya kelewatan kemajuan kerja selain kesukaran untuk mendapatkan projek baharu akibat kenaikan kos bahan mentah.“


Coopmart dan Perasmian Coop Community Mart , Koperasi Pudina Putrajaya Berhad

Putrajaya – YAB Perdana Menteri, Dato’ Sri Ismail Sabri Yaakob menyempurnakan pelancaran Coopmart dan perasmian Coop Community Mart (CCM) Koperasi Pudina Putrajaya Berhad. Majlis pada hari ini melibatkan kolaborasi dua buah kementerian, iaitu Kementerian Pembangunan Usahawan dan Koperasi (KUSKOP) dan Kementerian Wilayah (KWP). Turut hadir pada majlis tersebut, YBTan Sri Noh Haji Omar, Menteri Pembangunan Usahawan dan Koperasi dan YB Dato’ Seri Dr. Shahidan Kassim, Menteri Wilayah Persekutuan.

Melalui Projek Coop Community Mart (CCM), Suruhanjaya Koperasi Malaysia (SKM) dengan kerjasama KWP telah membangunkan kedai koperasi (coopmart) di kawasan Perumahan Rakyat (PPR) danPerumahan Awam di sekitar Kuala Lumpur dan Putrajaya sejak bulan Oktober tahun lalu. Bagi menggalakkan penubuhan CCM ini, bantuan infrastruktur dan modal pusingan sebanyak RM130 000.00 diberi oleh SKM dan RM50 000.00 oleh KWP kepada koperasi terpilih sebagai insentif dalam menyokong ekosistem pembangunan perniagaan koperasi yang kondusif dan mampan. Hal ini juga selaras dengan Transformasi Koperasi Malaysia (TRANSKOM) 2021–2025 yang dilancarkan sebelum ini.

Dato’ Sri Ismail Sabri Yaakob dalam ucapan beliau memaklumkan bahawa perolehan tahunan sektor koperasi sebanyak RM41.47 billion dengan kekuatan keluarga koperasi sebanyak 7.04 juta orang merupakan satu pencapaian yang boleh dibanggakan. Kerajaan juga mengiktiraf peranan koperasi dalam membantu mengurangkan kos sara hidup rakyat danpercaya gerakan koperasi berupaya untuk menguasai sebahagian pasaran pemborongan dan peruncitan terutamanya dalam menguasai sistem rantaian nilai bekalan barangan keperluan secara pukal dalam ekosistem gerakan koperasi yang komprehensif dan bersepadu.

Pelancaran Coopmart adalah sebahagian daripada inisiatif Cooperative Strategic Linkages (CSL) yang digerakkan oleh rangkaian koperasi melalui penglibatan pihak SKM, ANGKASA, Federasi Koperasi serta gerakan koperasi bagi membentuk kolaborasi strategik rangkaian pusat pengedaran gerakan koperasi yang akan mendapatkan bekalan barangan secara pukal untuk diedarkan kepada kedai-kedai koperasi di seluruh Malaysia.

Program ini juga melibatkan penjenamaan semula kedai koperasi dalam usaha membantu rakyat bagi menangani isu kos sara hidup melalui kuasa beli rakyat yang menjadi pemangkin terhadap Keluaran Dalam Negara Kasar (KDNK). Berdasarkan perangkaan SKM, sejumlah 2581 buah koperasi sektor pemborongan dan peruncitan didaftarkan, dengan perolehan melebihi RM820 juta.

Pada majlis yang sama, turut diadakan penyampaian bantuan CCM sebanyak RM180 000.00 kepada Koperasi Pudina Putrajaya Berhad dan Koperasi Hiliran Ampang Berhad. Selain itu, turut diserahkan bantuan geran penubuhan koperasi berjumlah RM400 000.00 dan bantuan Mapping of Supply Chain (MOSC) di bawah Pelan Pemulihan Usahawan dan Koperasi COVID-19 KUSKOP sebanyak RM1.12 juta kepada Federasi Koperasi Pemborongan dan Peruncitan Berhad.

Skop bantuan ini adalah di bawah inisiatif pendigitalan bertujuan untuk membiayai kos pembangunan Sistem Pengurusan Sektor Pemborongan dan Peruncitan Koperasi terhadap 24 buah pusat pengedaran koperasi (DC/SubDC),termasuklah perkakasan, perisian serta kerja-kerja perkhidmatan.

Program pelancaran Coopmart dan perasmian Coop Community Mart yang berlangsung hari ini di Dewan Seri Pudina, Presint 17, Putrajaya turut menarik minat penduduk sekitar melalui jualan harga patut dengan potongan harga barangan asas hingga 70%.


Selangor Catat FDI Lebih Rendah pada Tahun 2021 Akibat Pandemik dan Kelewatan Pertumbuhan Ekonomi


Suruhanjaya Sekuriti Malaysia Kenakan Kompaun Maksimum terhadap Serba Dinamik


MAG Berada di Landasan Tepat untuk Kembali Raih Keuntungan pada Tahun 2023


ASEAN Kembali jadi Rakan Dagang Terbesar China